GASTEIZ: PINTXOZ PINTXO - FurgoBidaiak\nGasteizek duen ospe gastronomikoa ez da ahuntzaren gauerdiko eztula. Behin baino gehiagotan egon gara hirian eta oraingo honetan ez dugu aukera pasatzen utzi nahi izan “Irlandes de Perretxikos”, “Cru cru de foie” eta “Pintxuleta” bezalako gutiziak dastatzeko.\nZatozte gurekin pintxo batzuk hartzera!\nVarekai taldearen emanaldia, Le Cirque du Soleil, izan da oraingo honetan Gasteizera hurbiltzeko aitzakia; baina bide batez, bertako gastronomia hobeto ezagutzeko eta pintxoaz gozatzeko aprobetxatu dugu. Hala ere, ez pentsa! Bertara joan aurretik ikerketa-lan txiki bat egin dugu; izan ere, badakigu pintxoz jatea ez dela merkea.Horregatik, hainbat tabernatara baino ez gara joan, gure ustez, pintxoak zerbitzatzeko ezinbestez kontuan hartu beharreko baldintza betetzen dutenetara:\n“Pintxo beroak zerbitzatzeko, mementoan prestatzea eta zerbitzatzea”.\nTaberna apala baina atsegina aldi berean. Sartu garen guztietan menua jateko mahai txikiak lepo zeuden. Sona handiko “Silencio” izeneko pintxoa dastatzeko asmoz hurbildu ginen hara,\nbaina tamalez arratsaldeetan baino ez dute zerbitzatzen. Zorionez, une horretan egin berria zuten “Guilda Erkiaga” izeneko pintxoa dastatu ahal izan genuen.\nOso pintxo sofistikatua iruditu zitzaigun, baina benetan dastatu beharrekoa. Zaporeen kontrasteak, gazi-gozoa, mingotsa eta mina, denak nahasian. Hura zapore-festa!\nBarran duten beste bi pintxo ere hartu genituen: txipiroiez betetako brick marisko saltsaz lagunduta eta galeper iztertxoak sagar purez lagunduta. Biak oso goxoak.\nTxipiroiez betetako brick aleak marisko saltsaz lagunduta.\nTaberna baino jatetxea da eta sarreran dituen mahaietan jatetxean zerbitzatzen dituen platerak eskaintzen ditu, baina pintxo modura. Agian horrexegatik hartu genituen pintxoak oso landuak eta zainduak ziren. Aurreko tabernarekin konparatuz askoz giro serioagoa zegoen, hala ere, oso gustura egon ginen, bikotearekin joateko leku paregabea da.\nHan gomendatu zigutena hartu genuen. Aurrena, marisko arroz saldatsua, lapikotxo batean zerbitzaturik gure urdailak ederki bete zituen. Biren artean jateko dela esango genuke.\nMarisko arroz saldatsua\nOndoren, arrautza-gorringo konfitatua patata, txorizo eta ogiaz lagunduta dastatu genuen. Kaiku galant batean zerbitzatu ziguten eta koilarakadaka jatek ozen. Arrautza, patata eta\ntxorizo birutek estaltzen zuten eta koilara barruraino ongi sartu behar zen osagai guztiak bildu eta gozatzeko.\nBi pintxoak ederrak izan ziren, zapore eta kantitateari begira.\nLeku moderno eta zabala da eta barra pintxoz lepo dauka. Irudian ikusten duzuen pintxoa eskatu genuen.\n“Irlandés de Perretxikos”\nZer iruditzen? Ah! Ez da pintxo bat? Kafe bat? Kafe irlandeasa! Bai, pintxo horren izena “Irlandés de Perretxiko” da eta hori horrela da kafe mota horrekiko itxuran duen antzagatik, hain zuzen.\n“Irlandes de Perretxikos”\nDenbora apur bat itxaron behar izan dugu pintxoa epela zerbitzatzen dutelako.\nOntziaren hondoan arrautza tenperatura baxuan egina eta gainetik ontto krema bat, horixe d agure irlandesa. Eta bai, ogi xigortuaz lagunduta, badakizue arrautza dagoen lekuan ogirik ez dadila falta.. Pintxo moñoño honek 2008ko Gasteizko pintxo astea lehiaketan irabazi zuen, eta ez gaitu harritzen.\nBete-bete eginda topatu genuen Saburdi taberna-jatetxea. Barra ederra dauka, pintxoz beteta ere, baina haragi puska bat hartu nahi dugu, horregatik. Barrako pintxo hotza aukeratzen dugu aurrena: sagarrez eta foiez betetako oilasko bularra.\nfoiez eta sagarraz betetako oilasko-bularra.\nBitartean, pintxo beroa eskatu dugu: “Pintxuleta”\nEz al duzue sinisten?\nBada, existitzen da eta mundiala da. Txuleta erre 100gr haragi etxean egindako patata frijituaz lagundurik.Horra zer den Pintxuleta. Sagardotegietako txuleta bat gogora etorri zitzaidan…Uuum!!\nTaberna- jatetxe-erretegi horretara behin baino gehiagotan joan gara eta beti eskatu dugu gauza bera: “arrautza frijitua”.\nTaberna horretan klasiko bat da eta beti hartzen dugu gustura. Mokado batean jateko pintxoa da, eta horrela egin ezean zikindu egingo zara, izan ere, patata eta hirugiharrez eginiko zakutxoan arrautza-gorringoa dago. Jakinaren gainean zaude. Ez dakigun zein teknika erabiltzen duten horiegiteko, baina zoratzen gaitu\n“Cru cru de foie gras”\nBigarren pintxoa Sagartokin ezaguna da ere. “Cru cru de froie gras” izena du eta itxura xelebrea badu ere, izozki bat dirudi, mokadu goxua da. Foie eta franbuesa pipitaz osaturiko pintxo horrek kontrasteak eramaten ditu ahora.\nBukatzeko, Makailau tenpura hartu dugu, tipula, piper eta izokin-arrautzaz lagunduta.\nHala ere, pintxo klasikoagoak nahiago baduzue Sagargokin bi har ditzakezue beldurrik gabe: patata tortilla eta bravas Sagartoki.\nKafea hartzeko, Fresa y Chocolate kafetegira joan ginen. Ipuinetako kafetegia ematen du eta neguko arratsalde hotz batean barruan eseri eta txokolate beroa hartzen bertan denbora luze emango zenuke, seguru.\nBaina, bertako tartak dira gure benetako arrazoia hara joateko. Gustuen arabera tarta bat edo beste eska dezakezue, lasai beti asmatuko duzue, ezin goxoagoak dira eta. Guztien artean gazta tarta eta Chocolatísima gomendatzen ditugu, Keniako kafe batekin lagunduta ez dute parekorik.\nEta galdetuko diguzue… Zer dute hango tartek hobeak izateko? Bada, bertako produktuak (kafeak, azukreak, tartak, pastak …) ekologikoak izateaz gain etxean eginak dira, horra Fresa y Chocolate kafetegiaren sekretua.\nSeme-alabekin joaten bazarete arratsalde batean ahaztezina izango da, guretzat izan zen bezalaxe.\nGasteiz ezagutzeko: Gasteizeko sekretuak.\nGasteizeko autokarabana gunea


Ortzirale gauerdian bukatuko da Berako XIV. Mendi Eguneko lasterketarako eta proiekziorako izen-ematea - Bortziriak - Erran.eus\nOrtzirale gauerdian bukatuko da Berako XIV. Mendi Eguneko lasterketarako eta proiekziorako izen-ematea\nTtipi-Ttapa 2022-01-12 19:00\nSanta Barbara kronoigoera eginen dute larunbat arratsaldean.\nLarunbat goizerako mendi irteera eta Artxila Rokodromoan ate irekiak antolatu dituzte. Arratsaldean, aldiz, kronoigoera eta Jötunn dokumentalaren emanaldia. Azken bi horietarako ezinbertzekoa da aitzinetik izena ematea Manttalaren webgunean.\nUrtarrilaren 15ean, Berako Mendi Egunaren hamalaugarren edizioa antolatu dute Manttale Mendi lasterketa taldeak eta Agerra Mendi Taldeak, Berako udalaren eta bertze zenbait erakunderen laguntzarekin. Bertan, Loro Pikabea, Xabier Zubieta eta Xabier Saralegi omenduko dituzte, 2007ko urtarrilaren 13an Taillon mendian hildako mendizaleak.\nEgitarau zabala antolatu dute larunbaterako. Goizean abiatuko da eguna, 09:00etan. Bi hitzordu paratu dituzte ordu horretarako. Alde batetik, Labiagara txangoa eginen dute. Berako kiroldegi aitzinetik abiatuko dira eta Labiagara joan-etorria eginen dute, bueltarakoan Santa Barbarako kaxkotik pasatuz. Haur ttikiek aukera izanen dute Idoiako lepotik hasita txangoan parte hartzeko. Beharrezkoa izango da tutore batekin egotea.\nOrdu berean irekiko dute Zalaingo industriagunean dagoen Artxila Rokodromoa. Bertan, ate-irekiak izanen dira eskalada probatu nahi duen ororentzat 12:00ak arte.\nArratsaldean izanen du segida egitarauak. 15:30ean abiatuko da binakako kronoigoera. Izen-emate guztiak online egin behar dira Manttaleren web orrian ortzirale gauerdira bitartean.\nIzena eman duten guztiek posta elektronikoz jasoko dituzte beren dortsal zenbakia eta irteera ordua. Korrikalariek irteera-ordua baino bortz minutu lehenago joan beharko dute irteera-eremura, jende pilaketak saihesteko. Irteera baino lehen eta kronoeskalada bukatu ondoren parte-hartzaileek maskara jarrita eraman beharko dute, eta ibilbidea egiten duten bitartean bakarrik kendu izanen dute.\nBikoteak minutu bateko tartearekin aterako dira 15:30etik aitzinera, eta azkeneko bikotea iristen denean bukatutzat emanen da kronoeskalada. Aurten, ez irteeran ez ibilbidean zehar ez da hornidura punturik egonen.\nJötunn dokumentalaren emanaldia\nLarunbatean 19:00etan Mikel Sarasola kayakistaren Jötunn dokumentalaren emanaldia izanen da kultur etxean. Sarasola bera Aniol Serrasolse kayakistarekin, eta Aleix Salvat eta David Nogales argazkilariarekin murgildu zen Islandian. Islandia da munduko ur-jauzi kontzentrazio handiena duen herrialdeetako bat, eta hori dela eta kayaka estremoa praktikatzeko leku garrantzitsuenetako bat. Dokumentalaren zuzendaria bera bertaratuko da emanaldira.\nEmanaldirako sarrera ere aitzinetik hartu behar da. Sarrerak Manttaleren webgunean zein Bizum bidez eros daitezke 647 296 104 zenbakian. Bizum bidez egiten bada, lehenago Manttaleren webgunean aukera hori hautatu behar da.\nArgazki lehiaketa lehenengoz\nArgazki lehiaketa ere antolatu dute aurtengo ediziorako. Argazkien gaia Bortzirietako mendiak dira, eta urtarrilaren 14a bitartean parte hartzen ahal da Manttaleren webgunean.


Han, hondoan - Alex Uriarte - bizkaie.biz\nAlex Uriarte\t2020-07-21 14:22\nArraroa da zelan bikoizten diran bizi-esperantzak gizakia urrun dagoan lekuotan.\nLaurehun urte ei daukaz marrazoak, halantxe dinoe zientzialariek zein notizia-agentziek. Ordenagailua musika-blog baten bilaketarako isiotu, eta albiste zahar(kitu) bategaz tupust egin. Betiko kontua. Bideoan, marrazo-etxurea daukan arrain erraldoiaren pareko bat ikusi leiteke, azala arrakalatuta, orbanez josita. Urpean sarturiko kartoizko izakia dirudi, hain emoten dau delikadua, apurkorra. Agure bat lez mobitzen da, tirrin-tarran. Ez da gurako geunkean bizia, baina bizi da, eta hor dago kontuaren koxkea.\nLau mende daukaz piztia madarikatuak. Bizkor baten hasi ziran, bere sasoian, bertako nahiz bertoko kazetariak, albistearen eta arrainaren dimensinoak harrituta, marrazoak Maria Antonieta erreginaren aroa ezagutu ebala azalduz. Tira, ez da hainbesterako: erreginea ez zan egundo Groenlandiako ur hotzatan snorkel egiten ibili. Baina ulertzen da metaforea. Eta, egia esateko, upealako zirrarea eragiten dau, zelan ez, azken 400 urteotako pasarte dan-danen garaikidea izan dala jakiteak.\nEz da gatxa marrazoaren albisteak jente frankorengan ze burutazino erne eban asmetea: ia-ia geure tankerakoa dan izaki bat kasik mende erdiz bizi baleiteke, zer dala-ta gu ez? Zer ete da hareengandik ikasi leikeguna, eternidadeagaz ames egiten segitzeko? Zerurik ez bada, ez ete da ozeano zabala heriori izkin egiteko geure destinua? Miraria da, zalantza barik, bilioika izakik bizia galdu dabeen lau mendeotan, harek jakin dabela zelan edo halan bizirauten.\nAlbistean aurrera joan ahala, azalpen zientifikoek euren lekua hartzen dabe: oso-oso garapen geldoko animalia ei dala, eta hor dagoala bere iraupen luzearen azalpen enpirikoa. Dana egiten dau astiroago: hazi, bizi, hil.\nJaques Mayol entzutetsua etorri jat akordura, urpean bizi gura eban frantziar urpekaria, Luc Besson zinegileak Le big blue filmean erretratau ebana. Uretatik kanpo aztoratuta, artega antzean bizi zan, baina, urpean sartu orduko, lasaitasuna berreskuratzen eban, eta zientzialariak harritzeraino mantsotzen jakon bihotz-taupaden kadentzia. Lurtarron artean moldakatxa zan: arrain izan gura eban gizakia.\nBenetan arraroa —edo, behintzat, esanguratsua— da zelan bikoizten diran bizi-esperantzak gizakia urrun dagoan lekuotan. Errelato ofizialak dino geure bizi-itxaropena dezente handitu dala, geure —gizakion— zientziaren aurrerapena medio. Baina egiaren zatitxu bat baino ez da hori, eta ez da kasualidadea, munduan gehien bizi diran piztiak, hain zuzen be, urpean 30 kilometrora bizitea, han, non zientziarik aurreratuena be ezin dan ailegau. Han, non gu, sinpleki, ez gagozan.


Nork eman dezake botoa hauteskunde hauetan?\n"Sufragio aktiborako eskubidea" botoa emateko eskubidea da, eta "sufragio pasiborako eskubidea" hautagai gisa aurkezteko eta bozkatua izateko eskubidea da.\nGorte Nagusietarako hauteskundeetan hautesle-erroldan inskribatuta dauden espainiar adindun guztiek eman dezakete botoa (bai Espainian bizi direnek, bai atzerrian bizi direnek).\nHala ere, ezin izango dute botorik eman:\nEpai judizial irmoaren bidez botoa emateko eskubideaz gabetzeko zigorrera kondenatutako pertsonek.\nEpai judizial irmoaren bidez ezgai deklaratutako pertsonek, baldin eta epai horrek berariaz adierazi badu botoa emateko eskubidea erabiltzeko ezgaitasuna.\nBaimen judiziala duen ospitale psikiatriko batean barneratuta dauden pertsonek, barneratzeak irauten duen bitartean, eta baldin baimenean epaileak berariaz adierazi badu ezin dutela botoa emateko eskubidea baliatu.\nNahitaezkoa da botoa ematea?\nEz. Inor ezin da behartu, ezta hertsatu ere, inolako aitzakiarik gabe, botoa emateko eskubidea gauzatzera, ez eta zer bozkatu duten ezagutaraztera ere.\nBotoa (botoa emateko eskubidea baliatzea) unibertsala, askea, berdina, zuzena eta sekretua da.\nUnibertsala, eskubide zibil eta politikoen erabilera osoa duten adindun guztiek balia dezaketelako.\nLibrea, inor ezin delako botoa ematera behartu.\nBerdina, boto guztiek balio bera dutelako.\nZuzena, gure botoaren bidez gai publikoetan gure ordezkari nahi ditugun pertsonak izendatzen direlako.\nSekretua, inor ezin delako behartu zer bozkatu duen ezagutaraztera.\nZer da hautesle-errolda?\nHautesle-errolda boto-eskubidea behin betiko edo aldi baterako kenduta ez duten eta bozkatzeko baldintzak betetzen dituztenen inskripzioa jasotzen duen datu-basea da.\nHautesle-errolda bakarra eta iraunkorra da, eta hilero eguneratzen da.\nHautesle-erroldak, Gorte Nagusietarako hauteskundeen kasuan, osagai hauek ditu:\na) Espainian bizi diren hautesleen errolda (CER)\nb) Atzerrian bizi diren egoiliarren hautesle-errolda (CERA).\nHautesle-erroldan izena ematea nahitaezkoa da botoa eman ahal izateko.\nNork egiten du hautesle-errolda?\nHautesle-errolda Hautesle Erroldaren Bulegoak egiten du, Estatistikako Institutu Nazionalaren barruan dagoen organoak (Ekonomia eta Enpresa Ministerioa), eta Hauteskunde Batzorde Zentralak zuzenduta eta gainbegiratuta gauzatzen ditu bere eskumenak.\nUdalek, Espainiak atzerrian dituen bulego kontsularrek eta misio diplomatikoen atal kontsularrek ofizioz izapidetzen dute hautesleen inskripzioa, eta Hautesle Erroldaren Bulegoa arduratzen da hautesle-errolda osatzeaz.\nErrolda egiteko, bulegoak:\nhautesle-errolda egiteko prozesua koordinatzen du, eta, horretarako, jarraibideak eman diezazkieke udalei eta kontsuletxeei, bai eta Erregistro Zibileko eta Zigortuen eta Auzi-iheslarien Erregistroko arduradunei ere;\nhautesle-errolda egiteko prozesua gainbegiratzen du, eta, horretarako, udalak eta kontsuletxeak ikuska ditzake;\norgano eskudunek izapidetutako altak eta bajak ofizioz kontrolatu eta berrikusten ditu, eta hautesleen fitxategi nazional bat egiten du;\nhautesle beraren inskripzio anitzak, udalek eta kontsuletxeek detektatu ez dituztenak, ezabatzen ditu.\nZein errolda erabiliko da azaroaren 10ean?\nHauteskunde-prozesu bakoitzean erabiltzen den errolda deialdiaren dataren aurreko bigarren hilabetearen lehen egunean itxitakoa da.\nAzaroaren 10eko hauteskundeen kasuan, errolda 2019ko uztailaren 1ean itxitakoa izango da.\nHala ere, Hauteskundeen Araubide Orokorraren Lege Organikoak zuzenketa-aldi bat aurreikusten du, hauteskundeetarako deialdia egin eta gero.\nNon eta noiz kontsulta daiteke errolda eta hauteskunde-mahaia?\nUdalek eta kontsuletxeek irailaren 30etik urriaren 7ra bitartean beren udalerrietan indarrean dauden hauteskunde-zerrendak erakutsiko dituzte.\nGainera, Hautesle Erroldaren Bulegoak hautesle-txartel bat bidaliko die hautesle guztiei, hautesle-erroldako inskripzioaren datu eguneratuekin eta botoa ematea dagokien atal eta mahaiaren datu eguneratuekin, eta eragindako hautesleei hauteskunde-atal, -lokal edo -mahaien aldaketen berri emango die.\nEra berean, hauteskunde-lokalen eta -mahaien datuak eskuratu ahal izango dira Internetez, INEren webgunearen bidez (www.ine.es), ziurtagiri digitala eduki beharrik gabe.\nHautesle bakoitzaren inskripzio-datuak kontsultatzeko (botoa eman behar duen mahaikoak eta tokikoak barne), ziurtagiri digitala erabili beharko da, eta INEren webgunearen bidez (www.ine.es) eskuratu ahal izango da, deialdia argitaratzen den egunetik aurrera.\nZerrendak erakusteko aldian (irailaren 30etik urriaren 7ra) edonork hautesle-erroldan bidegabe sartuta edo baztertuta dagoela ikusten badu, erreklamazioa aurkez dezake Hautesle Erroldaren Bulegoaren Probintzia Ordezkaritzan.\nHark, hiru eguneko epean, erreklamazioak ebatzi eta zuzenketak aginduko ditu, eta urriaren 11n jendaurrean jarri beharko dira. Gainera, erreklamatzaile, udal eta kontsulatu bakoitzari ere jakinaraziko dio hartutako ebazpena.\nEtxebizitzaz aldatu diren edo lehen aldiz botoa eman duten pertsonek bereziki egiaztatu behar dute ea beren datuak zuzenak diren.


Argitalpena: EHAA, 1989/7/29, 145. zk.; EAO, 2012/3/10, 60. zk.\n§ 118. 5/1989 LEGEA, UZTAILAREN 6KOA, URDAIBAIKO BIOSFERA-GEBENALDEA BABESTU ETA ANTOLATZERI BURUZKOA\nUrdaibai Kresal-ibaiaren ibar-ugaranek, bertako izadi-baliapideen auniztasuna eta berezitasuna direla eta, balio haundiko izadi-eremua osatzen dute. UNESCO-k 1984. urtean Eusko Jaurlaritzaren saloz Urdaibai ibarra 'Biosfera-Gebenalde' izendatu izanak, zientzilariek eremu hori babesteari ematen dioten garrantzia erakusten du.\nGeben-alde hori osatzen duten zatiek elkarrekiko dituzten lotura, eragin eta atxikipenek, ur-isurialdeaz eta horri datxekon lurraldeaz orohar eta batera arduratu beharra dakar. Horren arauera, lurralde honek bertako urak Matzaku lur-muturraren eta Arbolitzko ziertzaren arteko itsasertzera doazeneko isurialde osoa hartzen du, Urdaibairen ahoa barne. Eremu horretan, berebiziko garrantzia duten eta hainbestean bere onean dirauten zenbait izadi-erapidetza dautza, horietan nagusienak ugarana, Kantauri-aldeko artadiaren irozkai den karst-aldea eta ispazterra direla.\nIzadi-erapidetza horiek berehalako eta bete-beteko babesa behar dute. Halaber, Izadia eta Izadi-Eskuarteak Zaintzeko Nazioarteko Elkarteak egindako Zaingorako Mundu-mailako Estrategia-adierazpenaren arauera, arkeoloji aztarnategitzat aldarrikatutakoak babestu beharreko aldeen artean sartu dira.\nGiza ekintzapideak ere Urdaibai ibarra turismorako eta bigarren egoitzarako erabiltzearen ondoriozko eraldakuntza sakona direla eta, alde horrek jasaten duen eragina indartsua izaki, horren garakuntza eta gure izadi-ondare eta baliapideak elkarri egokitu beharra dago, herriarengan nabari den gero eta sentiberatasun eta arreta haundiagoak ere, bere aldetik, iraun erazte horretara behartzen dutela.\nHalaber, eremu horren zabalak eta aunizkotasunak, eta hor Gernika eta Bermeo bezalako hiri-alde haundiekin batera baserrialde-giro nabarmeneko beste batzuk egoteak, horien zudu bereziak elkarri egokitu eta eremu horretako ihardunen nolakoa, horko izadi-baliapideen balioa, lurrez baliatzeko tradizioaren arauerako era eta hor ekintzapide berriak jartzeko baldintzak errotik ezagutu beharra dakarte.\nBestalde, eta abenduaren 18ko 3/1979 Oinarrizko Legez baitetsitako Euskal Herriko Autonomi Estatutuko 10.31 atalaren arauera, lurraldearen eta ispazterraren antolaketa Euskal Herriko Autonomi Elkartearen bakarreango aginte da. Halaber, eta 11.1 a) atalak dioenez, Euskal Herriko Autonomi Elkarteari dagokio Erresumako Ingurugiro eta Izadi-orekaren alorreko oinarrizko legeak osabideratzea eta egiteratzea.\n1. Atala - Gaia eta zertakoa\nLege honek Urdaibaiko Biosfera-Gebenalderako berarizko lege-jaurpideak jartzea du helburu, horko lurrei, landareei, abereei, bazterraldeei, urei, eguratsari eta orohar izadi-erapidetza osoari izadiaren, zientziaren, hezkuntzaren, kulturaren, aise-aldien eta gizarte-ekonomien aldeetatik duen garrantziagatik bere onean iraun dezan babesa emateko eta bere oneratzen laguntzeko.\n2. Atala - Lurralde-eremua\n1.- Urdaibaiko Biosfera-Gebenaldearen lur-eremua lege honen I Eraskinean mapa-bidez mugatzen da, eta honako hau da:\nIfarraldera: Matzaku lur-muturretik Arbolitzko ziertzarainokoa, Izaro ugarte barne.\nHegoaldera: Bizkargitik Oizerainokoa, Ibaizabal eta Oka ibaien isuri-aldeak bereizten dituenetik zehar.\nEkialdera: Arbolitzko ziertzatik hasi eta Lagako ibaiaren eta Ea ibaiaren isuri-aldeak bereizten dituenetik zehar Ere¤oraino, hemendik Bustarrigan gaineraino, eta isuri-aldeak bereizten dituenetik barrena Nabarnizeraino. Nabarnizetik aurrera, Lea ibairako uren isuri-aldea bereizten duenari jarraiki, Bizkaiko balkoiraino eta hemendik Oiz mendiraino.\nMendebaldera: Matzaku lur muturretik hasi eta Burgoa gailurretik barrena, gailurrik gailur, Solluberaino. Hemendik, Butroi ibairako uren isuri-aldea bereizten duenari jarraiki, Errigoititik barrena, Bizkargi mendiraino.\n2.- Muga hauek ondoren ematen diren udal-mugarteak dituzte barne, osorik edo zati baten:\nAmorebieta-Echano, Arrieta, Bermeo, Busturia, Elantxobe, Ere¤o, Errigoiti, Foru, Gauteguiz de Arteaga, Gernika-Lumo, Ibarranguelua, Kortezubi, Mendata, Morga, Mundaka, Munitibar-Arbazagi Gerrikaitz, Murueta, Muxika, Nabarniz, eta Sukarrieta.\n3. Atala - Berarizko babespeko eremuak\n1.- Berezko zernolakoen eretzean, eta horiek babesteko ekintzak sailkatzeko eta zermugatzeko xedez, honako berarizko babespeko eremu hauek jartzen dira:\nd) Arkeologi-interesgarritasuneko eremua.\n2.- Berarizko babespeko aldeak hartzen duten lur-eremua lege honen I Eraskinak dakarren mapan zehazten dena da.\n3.- Lehen esandako alde horietan dauden lurrak ezingo dira horien zertakoa edo nolakoa aldatzea ekarri edo babestu nahi den balioa bera andearazi dezaten baliatze-eratako erabili.\n4.- Lege honetan berarizko babespeko aldeetarako agindutakoa hirigintza-egitamuketaren gainetik nagusi izango da. Lege honetako erabakiak hirigintza-araupidetzarekin batera ezinekoak izan daitezenean, azkenengo hauek gai diren ihardutze-sailek bere ariozko aginduz egokituko dituzte.\n5.- Berarizko babespeko aldetzat jo ez arren Urdaibaiko Biosfera-Gebenaldea osatzen duten lurrak Lege honetako 15. atalean zehaztutako Erabilkera eta Eraentzarako Artezte-Egitamuan horientzat nahitaez zehaztu beharko diren erabakien menpe geratuko dira, beti ere Lege hau indarrean jartzean hirigintza-debekupeko lurretan sailkatuta baldin badaude behintzat.\n4. Atala - Kresal-ibaiaren eremua\n1- Eremu honek ugaranak eta aintziradiek osatzen duten itsasertz-aldea hartzen du. Alde hau kondarren nolakoa, jarrita dauden erabiltze-erak eta itsasaldiekiko lotura kontutan izanik banatzen da.\n2.- Honako alde hauek bereizten dira kresal-ibaiaren eremuan:\na) Istil eta aintziradi landaredun edo landare gabekoz osatutako itsasaldipeko eta itsasaldiez gaindiko aldeak. I Eraskinean PO ikurra daramate.\nb) Barradera, erreten edo euste-hormen bidez ur-goaietatik kanpo utzitako eta istilez eta aintziradiz osatutako itsasaldipeko edo itsasaldiez gaindiko aldeak. I Eraskinean P1 ikurra daramate.\nc) Barradera, erreten edo euste-hormen bidez ur-goaietatik kanpo utzitako eta hiri-baliapideak daudeneko itsasaldiez gaindiko aldeak. I Eraskinean P1.1 ikurra daramate.\nd) Itsasaldipeko edo itsasaldiez gaindiko hondar-aldeak. I Eraskinean P2 ikurra daramate.\ne) Ibai-uberkako itsasaldipeko aldeak. II Eraskinean C1 ikurra daramate.\n3.- Lege honi dagozkionetako,\n- Itsasgoren batazbesteko norainokoa baino goragoko aldeak itsasaldiez gaindiko eremu direla joko da,\n- Itsasgoren eta itsasbeheren batazbesteko norainokoen arteko aldeak itsasaldipeko eremu, eta\n- Itsasbeheren batazbesteko norainokoa baino beheragokoak itsasaldiez beheragoko eremu.\n5. Atala - Ispazter-eremua\nMatzaku lur-muturretik Arbolitzgo ziertzerainoko itsaso eta lehor arteko giroko itsasertz-aldeak osatzen du, Izaro, Txatxarramendi eta Kanala (San Antonio) ugarteak barne dituela, eta laugarren atalean zehaztutako aldea salbu. I eraskinean ispazter-aldeak C2 ikurra darama.\n6. Atala - Kantauri-artadien eremua\nKresal-ibaiaren bi albotako karbonatozko lur-egituretan hazitako Kantaurialdeko artadiek osatzen dute; I Eraskinean P3 ikurra daramate.\n7. Atala - Arkeologi interesgarritasuneko eremua\n1.- Arkeologi-aztarnategiak edo aztarrenak daudeneko aldeek osatzen dute arkeologi-interesgarritasuneko eremua; lege honetako II Eraskinean ematen dira horien zerrendak eta bi moetatakoak bereizten dira:\na) Aitzulotako aztarnategiak edo aztarrenak.\nb) Zerupeango aztarnategiak edo aztarrenak.\n2.- Aztarnategi hauek lege honetako I Eraskinean, aitzuloetako aztarnategiak A ikurrez, eta zerupeango aztarnategiak B ikurrez adierazten dira, bakoitzari hurrenkera-zenbakia emanez.\n8. Atala - Kresal-ibaiaren eremuan zilegi diren baliatza-erak\na) Kresal-ibaiaren eremuko aldetan orohar honako baliatzeera hauek izango dira zilegi:\n- Inolako esku-emate edo baimenik behar ez dezaten atseden eta jostabidezkoak, eta bai esku-ematea edo baimena behar, erabiltze-era horiei artez datxezkienak izan eta egiteratzeko antolapide finko edo iraunkorrik behar ez dezatenak ere.\n- Motorrik gabeko itsasontziak ibiltzea.\n- Indarrean dauden legepidetan araupetutako maskulu-bilketa eta arrantzua.\n- Itsasontziak lotzea eta legorreratzea.\n- Itsasontzientzako lehendik dauden lotze-gune eta kaiei bere onean eustea eta horiek konpontzea.\n- Izadia aztertzeko eta ikuskatzeko aldi baterako antolapideak.\n- Osasunketa-ekintzapidetan ihardutzeko eta horiek egiteratzeko antolapideak.\nb) 4. atalaren 2 b) zatian zermugatutako eremutan, esandakoez gainera honako hauek ere zilegi izango dira:\n- Lege hau indarrean jartzean nekazaritza-baliapidetako alaguneak eukitzeko lanak egitea, lurra lantzeke alegia.\nc) 4. atalaren 2 c) zatian zermugatutako eremuetan, atal horretxen 2.b) zatian esandakoetarako ontzat emandako baliatze-erak izango dira zilegi.\nHor herri-antolapideak jarrita egoteak sortutako eremu horien berarizko zernalakoak direla eta, horiek haundiagotzeko baimenak eman ahal izango dira, arauzko baimen eta esku-emateen menpe gelditzen direla.\nd) 4. atalaren 2 d) zatian zehaztutako eremuetan, esandako baliatze-erez gainera honako hauek ere zilegi izango dira:\n- Errekaetxe (Axpe) erreka-ahotik ispazterrra artekoan itsasontzi motordunak ibiltzea.\n- Hondartzetako herri-babeserako eta osasunketarako antolapidetzak.\n- Hondartzak garbitzeko eta horiei bere onean eusteko ekintzapideak.\n- Itsas-orbel arreen bilketa.\ne) 4. atalaren 2 e) zatian esandako eremutan, lehen esandako baliatze-erez gainera honako hauek ere zilegi izango dira:\n- Itsasontzi motordunak ibiltzea. Mape errekaren erreka-ahotik barrena gora egiteko 12. atalean esaten den baimena nahitaezkoa izango da.\n- Karramarro-bidezko artapeko hondo-garbiketa.\n9. Atala - Itsasertz-eremuan zilegi diren baliatze-erak\n- Inolako esku-emate edo baimenik behar ez dezaten atseden eta jostabidezkoak, eta bai esku-ematea edo baimena behar, erabiltze-era horiei artez datxezkienak izan, eta egiteratzeko antolapide finko edo iraunkorrik behar ez dezatenak ere.\n- Indarrean dauden legepideetan araupetutako maskulu-bilketa eta arrantzua.\n- Hondartzetako herri-babeserako eta osasunerako antolapidetzak.\n- Osasunketa-ekintzapideak egiteratzeko eta osabideratzeko antolapidetzak.\n10. Atala - Kantauri-artadien eremuan zilegi diren baliatze-erak\n- Elkartze-bideetatik kanpo gailu motordunak ibiltzekoa salbu, inolako baimen edo esku-ematerik behar ez dezaten atseden eta jostabidezkoak.\n- Izadia aztertzeko eta ikuskatzeko antolapideak.\n- Basoari bere onean eusteko eta birbetetzeko oihan-lanak norberetzako egurra ateratzea barne. Egur-salmenta berariz debekatuta geratzen da.\n11. Atala - Arkeologi-interesgarritasuneko eremuan zilegi diren baliatze-erak\na) Aitzuloetako aztarnategietan ez da inolako baliatze-erarik zilegi izango, gai den Arduralaritzak ontzat emandakoak salbu.\nb) Zerupeango aztarnategietan eta aurkitzen den tokiaren ezaugarriak kontutan izanik, honako baliatze-era hauek zilegi izango dira:\n- Lurra lantzea eta alaguneak eukitzea, lurra 25 zentimetrotik gora gabe zulatzea barne.\n- Alde hauetan eraikuntza eta baso-lan guztiak berariz debekatuta uztez dira, lege hau indarrean jartzean dauden basoetako egurrak ateratzea salbu. Egur ateraketa hori motorrezko gailuez baliatu gabe egin beharko da. Zuhaitz- hondoak kentzeko lanak eta bideak irekitzea ere salbuetsi egiten dira.\nc) Hiri-egunetan edo eraikuntzarik dagoeneko tokitako aztarnategietarako, baita bide-ondotan daudenetarako ere, eta arkeologi aldetik emankor diren aldeen (I Eraskinean adierazten dira) inguruan 100 metroko eremuan egindako azpiegitura eta hondalanak egiteko eta ez bestetarako, lan horretan hasi baino hilabete lehenagotik Eusko Jaurlaritzako Kultura eta Turismo-Sailari jakinaraztea nahitaezko izango da. Jakinarazte hori dagokion udalak egin eta lanen behin-behingo egutegia ere eman beharko du eta, hori, hala behar izanez gero, lan horiek aztertzeko eta horien zaingoa egiteko.\n12. Atala - Baimen-jaurpideak\nBerarizko babespeko eremuetan ondoren ematen diren lanak egiteko Eusko Jaurlaritzako inguru-giroko ihardutze-sailaren baimena nahitaezkoa izango da. Hona lanak:\n- Izadia aztertzeko eta ikuskatzeko behin-betiko eta aldi baterako antolapidetzak.\n- 8. ataleko c) eta e) idazatietan esandakoak.\n13. Atala - Lehendik egon dauden baliatze-erentzako jaurpideak\n1.- Berarizko babespeko eremuetan lehendik egon daitezen baliatza-erak aizu utzitakotzat joko dira, lege hau indarrean jarri baino lehen behar bezala legezkotuta egotekotan. Horietan ezingo da finkatze-lanik, eraikintzak haundiagotzerik edo horien jabego-kenketarako balioa gehitzekorik egin, bainan bai osasunbideak, apaindurak eta bere onean eusteak eskatu ditzaten konpotze-lan txikiak.\n2.- Aurreko zatian zehaztutako jaurpideak, legeak xede dituen helburuak lortzeko baliatze-era horiekin jabego-kenketarako eskubidea erabili ahal izatearen kaltetan gabekoak dira.\n14. Atala - Baliatze-erentzako jaurpideen bahin-behingotasuna\nAurreko sei ataletan baliatza-erentzat jarritako jaurpideak behin-behingorakoak eta Erabilkera eta Eraentza-Egitamua indarrean jarri dadin artekoak izango dira; Egitamu hori lehenengo atalean eta hirugarrenaren hirugarren zatian hurrenez-hurren agindutako guztizko helburu eta mugei egokituko zaie.\nErabilkera eta Eraentza-Egitamu horretan berri zilegitzat jotako baliatze-eraren bat edo batzuk debekatu edo mugatu ahal izango dira, guztizko helburu eta mugak bete beharrak ekar ditzan behar berrien eretzean. Era berean, legearen babeste-xedea behar bezala egiteratzeko beharrezkotzat jotzen bada, berarizko babespeko eremuen mugak ere Erabilkera eta Eraentzarako artezte-Egitamuan haunditu ahal izango dira.\nIzadia bere oneratzeko edo lehengoratzeko lanetarako beharrezkoak izanez gero, berarizko babespeko alde horietan erabiltze-era berrietarako ere baimena eman ahal izango da.\n15. Atala - Erabilkera eta Eraentzaren Artezte-Egitamua\n1.- Lege hau aldarrikatu eta gehienera urtebeteko epearen barruan, Eusko Jaurlaritzako inguru-giroko ihardutze-sailak, lege honetako lehenengo atalean zehaztutako helburu eta xedetarako eta lur gaineko eta lurazpiko urak, hauek urak hartzen dituzteneko aldeak barne, bertako landare-multzoak eta lurraldean ohizko diren erabilkerak babesteari arreta berezia eginez, Urdaibaiko Geben-aldearen Erabilkera eta Eraentzarako Artezte-Egitamua egingo du. Halaber, kutsagarri izan daitezkeen ekintzei ere arreta berezia egingo zaie.\nErabilkera eta Eraentzarako artezte-Egitamua hilabeterako herri-argipideketara aterako da; aldi horren ondoren doakien Udalei eta Bizkaiko Foru-Diputazioari entzuteko beste hilabeteko bat izango da eta gero Eusko Jaurlaritzari eramango zaio, Zaingo-Batzordeak bere erizpena eman ondoren, hark behin-betiko baitetsi dezan.\n2.- Artezte-Egitamu horrek epe-mugarik gabeko indarraldia izan, eta 10 urteren buruan edo, behar izanez gero, lehenago birtaiutu beharko da; honako hauek izango ditu barne:\na) Geben-alde honen antolakera eta erabilkeraren guztizko arteztarauak.\nb) Horko izadi-balioak babesteko, berreskuratzeko, zaintzeko, kontu egiteko eta horiei bere onean eusteko eta lege honetan ohartemandako helburuak beteko direla bermatzeko behar daitezen eraentza eta ihardutze-arauak.\nc) Geben-aldearen eremua baliatze-era eta zertako berezitarako aldetan banatzea, horientzat babes-maila ezberdinak jarriz, baliatze-era zilegi eta debekupekoen jaurpideak eta izadi-eskuarteen erabilkerak, eta bai beharrezkoak izan daitezen hirigintza-arauak ere.\n3.- Erabilkera eta Eraentzarako artezte-Egitamua hirigintza-egitamuketaren gainetik nagusi izango da. Lege honetako erabakiak hirigintza-araupidetzarekin batera ezinekoak izan daitezenean, azkenengo hauek gai diren ihardutze-sailek bere ariozko aginduz egokituko dituzte.\n4.- Erabilkera eta Eraentzarako artezte-Egitamua biderapenetan den bitartean, lege hau aldarrikatzean hirigintza-debekupeko lurretan sailkatutako aldeetan ez da Egitamuaren helburuak aurrera eraman ezineko edo eraman-gaitz egin ditzakeen ingurua eta inguru horretako biolojia nabarmenki aldatzea ekarrizko inolako lanik egiterik izango.\nLan horiek egiteko bide emanezko esku-emate, baimen edo eskubide-emateak Eusko Jaurlaritzako inguru-giroko ihardutze-sailak aintzin-baimena ematearen menpe egongo dira; hori gehienera larogeita hamar eguneko epearen barruan gauzatu beharko da, eta aurreko idazatian esandako gorabeheretakoren batzuk gertatu daitezenean baino ez da izango ezezkoa.\n16. Atala - Gizarte eta ekonomi Ekintzapideen eta Alor-Egitamuen Antolakidekuntza eta Egiterapenerako Egitaraua\nBi urteko epearen barruan gehienera, Eusko Jaurlaritzak lege honetan jartzen den babeste-helburuarekin bat etor dedin gizarte-ekonomiaren alorreko ekintzapideen antolakidekuntza eta egiterapenerako egitaraua ontzat emango du. Egitarau hori horretako gaitasuna duten Arduralaritzek taiutuko dute, eta babeste-helburuei men eginez eta Eusko Jaurlaritzak baitetsitako Alor-Egitamuen bidez egiteratuko da. Alor-Egitamu horiek honako alderdi hauek zehaztuko dituzte gutxienez:\na) Geben-aldeko izadi-eskuarteen ustiaketa araupetze-xedezko neurriak.\nb) Egon dagoen bizidunen arteko orekari eusteko eta eraentza-lanaren oinarri izan dadin ikerlan baliagarrirako beharrezko izan daitezen eraentza-ekintzapideak.\nc) Geben-aldeko irakaste-ekintzapideen antolaketa, bisitariek horretaz ahalik era gehien goza dezaten eta inguruarekiko hezkuntza suztatzeko.\n17. Atala - Babesarekin bateratu daitezkeenak\nHerri-Arduralaritza ezberdinek Urdaibaiko Biosfera-Gebenaldean berenezko dituzten egitekoetan lege honetan eta hau osabideratzeko baliapideetan esaten denez arituko dira.\n18. Atala - Zaingo-Batzordea\n1.- Urdaibaiko Biosfera-Gebenaldeko Zaingo-Batzordea sortarazten da Eusko Jaurlaritzako inguru-giroko ihardutze-sailari atxikirik, honako kide hauek osatzen dutela:\n- Eusko Legebiltzarraren izeneko batek.\n- Euskal Herriko Autonomi Elkarteko Arduralaritzaren izeneko lau kidek.\n- Bizkaiko Foru-Diputazioaren izeneko hiru kidek.\n- Doakien Udalbatzarren izeneko hiru kidek.\n- Erresuma-Arduralaritzen izeneko kide batek.\n- Euskal Herriko Unibertsitatearen izeneko kide batek.\n- UNESCOren "Gizakia eta Biosfera" egitarauaren izeneko kide batek.\n- Geben-aldearen azterkuntza eta babeste-lanetan izen onaren jabe den Geben-aldearen eremuko ekologi zale eta gauzei bere onean eustearen aldeko elkarteen izeneko kide batek.\n- Inguru-giroaren azterkuntzan eta babeste-lanetan jokabide garbia egiaztatuta utzi duten Euskadiko Elkarteen izeneko bi kidek.\n- Geben-aldeko Artezkari arduradunak.\nZaingo-Batzordeko Lehendakaria, horko kideen artetik, inguru-giroko ihardutze-sailaren saloz, Jaurlaritzak izendatuko du, araudi-bidez zehaztu dedin eran.\n2.- Zaingo-Batzordearen egoitza Urdaibai-ibarraren mugartean egongo da.\n3.- Zaingo-Batzordeak honako egiteko eta ihardun hauek izango ditu:\nh) Berarizko babespeko eremutako eraikuntza-lanei eta lurrez baliatzeko erei, eta bertan egin nahi daitezen izadi-eskuarteen ustiaketei buruzko erizpenak ematea, eta bai Geben-aldearen gainontzeko aldeei buruzkoak ere, Erabilkera eta Eraentzaren Artezte-Egitamuak hori agindu dezanetan. Txostenak egitean, Zaingo-Batzordeko kideen bi herenak aurkeztutako egitasmoaren aurka azalduko balira, Lehendakariak egitasmo hori, berriro aztertzeko, jatorrizko tokira itzuliko du atzera.\ni) Batzorde Iraunkoarri komenigarri eritzitako egiteko guztietako eskua ematea. Nolanahi ere, b), d) eta h) zatietako egitekoak inoren esku utzi ezinekoak izango dira.\nj) Bere antolakuntza eta ihardutze-araudia ontzat ematea eta aldatzea, Zaingo-Batzordearen ihardutze-egitura hor finkatuko dela.\n19. Atala - Batzorde Iraunkorra\nZaingo-Batzordearen barruan horren menpeko Batzorde Iraunkorra eratuko da, Zaingo-Batzordeko Lehendakaria bera Lehendakari duela; honako kide hauek osatuko dute gainera:\n- Euskal Herriko Autonomi Elkarteko Arduralaritzaren izeneko bik.\n- Bizkaiko Foru-Diputazioaren izeneko batek.\n- Udalbatzarren izeneko batek.\n- Zaingo-Batzordeko partaide diren gainontzeko erakunde eta izaikien izeneko batek.\n- Gebenaldeko Artezkari-Arduradunak.\n20. Atala - Artezkari-Arduraduna\n1.- Zaingo-Batzordeak izendatutako Artezkari-Arduradun batek izango du bere gain Urdaibaiko Biosfera-Gebenaldearen arduralaritza.\n2.- Gebenaldeko Artezkari-Arduradunaren lan-aldien eta elkartuezinen jaurpideak Zaingo-Batzordeak jarriko ditu, eta bai horren egitekoak zehaztuko ere.\n21. Atala - Diruzko baliapideak\nHorko partaide diren Arduralaritzek erantzungo diete, bere diruegitamuen pentzutan, Gebenalde honen behar bezalako eraentzarako beharrezko izan daitezen gastuei.\nZaingo-Batzordeak diru-iturri hauek izango ditu:\na) Euskadiko Autonomi Elkarteko Arduralaritzen Diruegitamu Nagusietan horretarako izendatu daitezen diru-atalak.\nb) Herri nahiz norbanako-alorretako erakundeegandikako eta norbanakoegandikako eskuraketak eta dirulaguntzak.\nc) Gebenaldeko zerbitzuak erabiltzeko Erabilkera eta Eraentzaren Artezte-Egitamuan edo alor-egitamutan agindutako eran egin daitezen esku-emateen eta eman daitezen baimenen ondorioz lortu daitezen guztiak.\n22. Atala - Toki-Erakundeen Partzuergoa\nUrdaibaiko Biosfera-Gebenaldearen mugartean dauden Udaletako Udalbatzarrek bestek baino lehenagoko eskubidea izango dute Erabilkera eta Eraentzaren Artezte-Egitamuan eta alor-Egitamutan ohartemandako jendearentzako zerbitzuak antolatzeko eta erabiltzeko esku-emate eta baimenetarako.\n23. Atala - Prezio berean eta atzera-indarrez jabetzeko eskubidea\n1.- Berarizko babespeko eremutan dautzan lurrei buruzko ogasun eta eskubideen diru-ordainezko jabego-aldaketa guztietan prezio berean eta atzera-indarrez jabetzeko eskubideaz baliatu ahal izango da Autonomi Elkarteko Arduralaritza eta, honen ezean, Bizkaiko Foru-Diputazioa, eta Foruzko Ihardutze-saila eskubideaz baliatuko ez balitz, doakien Udalek izango dute horiek gauzatzeko aukera.\n2- Aurreko lerroaldian esandako prezio berean eta atzera-indarrez jabetzeko eskubideaz baliatzea honako era honetan egingo da:\na) Jabegoa uzten duenak jabegoa utzi nahia eta uzte horren zernolakoak Autonomi Elkarteko Arduralaritzari sendeste- indarrez jakinarazi beharko dizkio, jabe berria nor izango den eta horren nortasun-xehapenak ere erasoz.\nb) Esandako Arduralaritzek osoko eta sendeste-indarreko adierazpen hori hartu eta 60 egutegi-eguneko epearen barruan prezio berean jabetzeko eskubideaz baliatzen ez badira, eskubide hori baliorik gabe geldituko da.\nc) Jakinerazterik ezean, adierazpenak akatsak izatea edo osoa ez izatea, edo jabeko-aldaketa prezio berean jabetzeko eskubidea indargabetu baino lehen edo adierazitakoaz bestela egitea gertatuz gero, lehen esandako Arduralaritzek atzera-indarrez jabetzeko eskubideaz baliatu ahal izango dira.\nEskubide horretaz baliatzea, jabe berriak Arduralaritza horiei nolanahi ere eskribau-agiriaren sendeste-indarreko aldakia eskuratuz jabego-aldaketaren funtsezko xehapenak jakin erazteko egin beharko dien adierazpena hartu dezatenetik hasi eta ondorengo 6 hilabeteren barruan egin beharko da.\nJabe berriak aurreko lerroaldian esandako adierazpena jabego-aldaketa eskribau-agiriz egindako egunaren ondorengo 30 egutegi-egunen barruan agiri horren baimendutako sendeste-indarreko aldakia eskuratuz egin beharko du.\nEgindako jabego-aldaketa jakin erazi beharrari huts egitea gertatuz gero, esandako Arduralaritzak, jabego-aldaketa benetan egin dela beste ezein bidetatik jakin dezaten unetik bertatik atzera-indarreko jabetze-eskubideaz atal honen lehen zatian esandako era berean baliatu ahal izango dira.\n3.- Eskribau eta Onibar-Erroldelariek, bere ahalmenez baliatuz, uko egingo diote atal honen lehenengo zatian esandako lurrekiko jabego-agiriak eskribau-agiriz sendesteari eta Onibar-Erroldean erasotzeari atal honen 2a) eta 2c) txataletan hurrenez-hurren ohartemandako adierazpenak behar bezala egin direla egiaztatu ez dakienean.\n24. Atala - Herri-baliagarritasuna eta gizarte-zudua\nLege honetan berarizko babespeko eremuei eta Erabilkera eta Eraentzarako artezte-Egitamuan finka daitezenei buruzkoetarako jartzen diren jaurpideek, horien eraginpeko ogasunak eta eskubideak herri-baliagarritasundun eta gizarte-zuduzkoetan sartzea dakar, jabegoa kentzeko ahalmenaz bidezkoa eta babeste-xedetarako beharrezkoa izan dadinean baliatzeko.\nAhalmen horiek horretako gaitasuna izan dezaten Eusko Jaurlaritzako Sailek erabiliko dute eta, hauen ezean, Bizkaiko Foru-Diputazioak, eta Foruzko Ihardutze-saila ahalmenaz baliatuko ez balitz, doakien Udalek izango dute horiek gauzatzeko aukera.\n25. Atala - Kalte-sariak\nLege honetan egindako eratxikipenek eta mugapenek ez dute kalte-ordainetarako eskubiderik sortaraziko, horien eraginpeko lurrez benetan baliatzearekin edo horiek ustiatzearekin elkartu ezinekoak gertatu ezik, orduan hirigintza-legeen arauera zehaztutako kalte-ordaina eman beharko bait da.\n26. Atala - Zigor-jaurpideak\n1- Lege honetako manuekiko hogenak lege-hauspentzat joko dira, eta errudunari lege honetan agindutakoaren edo horren ezean 1958.eko uztailaren 17ko Arduralaritzabide-Legean ohartemandakoaren arauerako zigorrak jartzea ekarriko dute.\n2- Bidezko izan daitezen zigorrez gainera, hauspen-egileak andeatutako aldea lehen zegoenez uztera behartu ahal izango dira; hori ezinezkoa gertatuz gero, egindako ondamen edo ekarritako galeregatikako kalte-saria ordaindu beharko dute.\n27. Atala - Hauspen-moetak\nHauspenak oso larritan, larritan eta arinetan sailkatzen dira.\na) Berarizko babespeko eremuetako bakoitzean zilegi diren erabiltze-eren jaurpideei datxezkien arauak edo Erabilkera eta Eraentzarako artezte-Egitamuan finkatzen direnak hautsiz, babespeko baliapide edo ogasunari bueltarik gabeko eta konpondu ezineko kalteak egiten diotenak joko dira hauspen oso larritzat.\nb) Berarizko babespeko eremuetako bakoitzean zilegi diren erabiltze-eren jaurpideei datxezkien arauak edo Erabilkera eta Eraentzarako artezte-Egitamuan finkatzen direnak zilegitzat jo gabeko baliatze-erak jarriz edo antolatuz egindako hauspenak joko dira larritzat.\nc) Aurreko idazatietan oharteman gabeko beste hauspen guztiak joko dira arintzat.\n28. Atala - Erantzunbeharra eta zigorrak\n1- Zilegi ez diren baliatze-eretan, eta zilegi direla ere behar duten esku-emate edo baiemenik gabe edo horien manu-txatalek diotena lege honetan jarritako mugak gainditzeko eran hautsiz egiteratzen direnetan ekintzapide-baimenduna zigortuko da eta, hala badagokio, lanak egindituen enpresaria eta lanen artezkari teknikaria.\n2- Edukiz oso hauspen larri edo hauspen larri nabarmenak izan daitezen esku-emate edo baimenen baten babespeko kasutan, hala gertatu izanez gero baliatze-era edo ekintzapide horren aldeko erizpena eman duen gaitasun-tituloduna eta teknikariek hauspen bat zegoelako edo ohartemandako erabiltze-jaurpideak betetzen ez zirelako emandako ezezko erizpenaren aurka baimena emateko bideak egin zituzten herri-kargudun edo agintari guztiak ere zigortuko dira.\n3- Hauspen baten eta horren ondorioz norbanako bereziei jarritako zigorrak elkarrekiko atxikipenik gabekoak izango dira.\n4- Zigorrak jartzeko gai izango diren agintariak eta zigor horien gehienezko zenbatekoak honako hauek izango dira:\na) Inguru-giroko alorraren ardura duen Sailburua:\n- Hauspen arinegatik, 250.000 pezetarainoko isuna.\n- Hauspen larriegatik, 250.001 eta 15.000.000 pezeten arteko isuna.\n- Oso hauspen larriegatik, 15.000.001 eta 50.000.000 peseten arteko isuna.\n5- Bai isunak bai bidezko izan daitezen kalte-ordainak, arduralaritzazko estutze-bidez kendu ahal izango dira.\n6.- Lege honetan jarritako isunen zenbatekoak, bezeroen prezioen erakuskariari jarraiki, urtero eta beste gabe eguneratuko dira; erakuskari hori aurreko urteko isunaren zenbatekoari ezarriko zaio.\n7.- Hauspenetik ateratako irabazia dagokion isuna baino haundiagoa izanez gero, isunaren zenbatekoa ateratako irabaziaren pareko egin arte haundituko da.\n29. Atala - Aldiaz indargabetzea\n1- Lege honetan ohartemandako arduralaritza-alorreko hauspenak indargabetuta geratzearekikoan honela izango dira kontutan\na) Hauspen arinak, hauspena egin zen egunetik hasi eta 6 hilabete igarotzetik aurrera geratuko dira indargabetuta.\nb) Hauspen larriak, hauspena egin zen egunetik hasi eta 5 urte igarotzetik aurrera geratuko dira indargabetuta.\nc) Oso hauspen larriak, hauspena egin zen egunetik hasi eta 10 urte igarotzetik aurrera geratuko dira indargabetuta.\n30. Atala - Ekintzaren agirikotasuna\nArduralaritza-sailei eta arduralaritza-auzipideen agintemendeko Epaitegiei lege honetan ematen diren arauak bete daitezela eskatzeko ekintza agirikoa izango da.\nLege honen gai den mugartean aginpidea izan dezaten herri-arduralaritzek bere arteko harremanak elkarri argipideak eman beharrari eta bere arteko lankidetzari, antolakidekuntzari eta begiruneari egokituko dizkiete.\nJaurlaritzak 18 hilabeteren barruan egin beharko du berarizko babespeko eremuen muga-zehaztapena.\nLege hau osabideratzeko eta egiteratzeko araudi-bidezko manuak emateko eskua ematen zaio Jaurlaritzari.\nLege hau indarrean jarri ondorengo 6 hilabeteren barruan eratuko da Geben-aldeko Zaingo-Batzordea.\nLege honek hartzen duen eremuaren inguru-zehaztapena\nAhalik eta azkarren babestu beharreko aldeen mapa-bidezko zehaztapena


Pentsiodunek banku-zerbitzuez aurkeztutako mozioa, onartuta - Azpeitia - uztarria.eus\nPentsiodunek banku-zerbitzuez aurkeztutako mozioa, onartuta\nMaialen Etxaniz 2022-06-08 18:24\nAzpeitiko Pentsiodunen Mugimenduko kideak eta udal ordezkariak, ekaineko udalbatzarrean. (Maialen Etxaniz)\nUdal ordezkariek ekaineko ohiko udalbatzarra egin zuten atzo. Landutako gaien artean gehienak tramite kontuak izan ziren, hala nola Loiolako kantinan eta etxolan obrak egiteko zerga hobaria onartzea eta kiroldegiko lote bateko esleipenaren atzera-botatzea. Horiez gain, Azpeitiko Pentsiodunen Mugimenduak aurkeztutako mozioa izan zuten hizpide.\nAzpeitiko Udalak ekaineko ohiko udalbatzarra egin zuen atzo, ekainak 7, udaletxeko areto nagusian. Puntu gutxi zituzten lantzeko gaien zerrendan, gehienak tramite kontuei lotutakoak. EH Bilduk eta EAJk aho batez onartu zituzten denak: Urresillako hilerrian udalak eraiki duen hezurtegiak eskaintzeko irizpideak, Loiolako Santutegiko parkeko kantinako etxola eta komunak berritzeko udalak GFAri emandako obra baimenari ezargarri zaion zergaren hobaria eta Azpeitiko Kirol Patronatuaren hainbat kirol, harrera eta mantenu zerbitzuak kontratatzeko espedienteko lehen lotearen kontratuaren esleipenaren atzera-botatzea.\nAzken puntu horretan luze aritu ziren hizketan nahiz eta ez zen desadostasunik egon. Nagore Alkorta alkateak jarri zuen testuingurua: "Kiroldegiko zenbait zerbitzuren esleipenaren azken erresoluzioa plenotik igarota, esleipena egin zitzaion Bizik enpresari. Joan zen otsailaren 11n, ordea, aurkeztutako hiru lizitatzaileetako batek –BPXportek– kontratazio-errekurtsoa jarri zion Biziken aldeko esleipenari. Horren gaineko erabakiaren ardura duen tribunalak maiatzean eman zuen ebazpena, eta jakinarazi zuen BPXportek jarritako errekurtsoa onartzen zuela. Hala, Bizik postutik eta prozesutik kanporatua izan da, eta BPXport enpresari dagokio esleipena".\nAmaia Etxeberria EAJren bozeramaileak kontratazioa atzera bota izanaren zergatia galdetu zuen: "Otsailean Biziken esleipenaren kontra bozkatu genuen guk. Dena den, jakin nahiko genukeena da ea zer den gertatu dena; izan ere, badirudi kontratazio mahaiak ez duela behar zuen bidea egin". Alkortaren azalpenekin eta argibideekin itxi zuten kontratazioari lotutako puntua, erabakiaren aldeko botoa emanda: "Hiru enpresa aurkeztu ziren lehiaketara, eta denak baloratu ziren. Horietako bat baloratu zen ondoen, eta hari eman zitzaion esleipena. Horren ostean, hamar eguneko epean, lehiaketara aurkeztutako dokumentazioa bazuela formalizatu zuen enpresa lizitatzaileak. Baina tribunalak ebatzi du dokumentazio hori guztia hasieran aurkeztu behar zela".\nBankuen inguruko mozioa, onartuta\nBeste udalerri askotan bezala, Azpeitiko Pentsiodunen Mugimenduak ere bankuen eta horien zerbitzuen inguruko mozioa aurkeztu zuen Azpeitiko Udalean, adinekoek eta pentsiodunek bankuetako murrizketen eta digitalizazioaren ondorioz banka-zerbitzuetara jotzeko dituzten arazoez kezkatuta.\nMozioa izan zen atzoko udalbatzarrean aurrena landu zuten gaia; izan ere, Azpeitiko Pentsiodunen Mugimenduko zenbait kide udaletxeko areto nagusira bertaratu ziren, aurkeztutako mozioaz udal ordezkariek zuten iritzia eta hartutako erabakia jakiteko. Irakurri mozioa oso-osorik, hemen.\nLaburtuta, honako hauek dira Pentsiodunen Mugimenduko ordezkariek mozioan eskatutako puntuetako batzuk: "Azpeitian dauden banketxe guztietan 65 urtetik gorako herritarrei lehentasunez zuzeneko zerbitzua eskaintzeko leihatila bat irekitzea; 65 urtetik gorako pertsonei –hala eskatzen badute– doako zordunketa-txartelak ematea, inolako komisiorik gabe, erabilera-mugen inolako ordainketarik gabe, saldo jakinaren eskakizunik gabe, erabiltzeko gutxieneko zenbatekorik gabe edo antzekoak eduki gabe; Sanjuandegiko Kutxabanken arreta presentziala berriro eskaintzea; Espaniako Bankuari bankuen funtzio pribatu eta publikoak argi eta garbi bereizteko eskatzea, eta azken horien doakotasuna edo gutxieneko komisioa ezartzea; eta Ekonomia Gaietarako eta Eradalketa Digitarelako Ministerioari galdegiteko Banka Publikoa osatzeko".\nFinean, banku publiko baten beharra aldarrikatu dute pentsiodunek, "ikuskaritza lanak egingo dituena eta banku pribatuen praktiken eredu bateragarria izango dena". Bi ideiaren bueltan aldarrikatzen dute banku publikoa: "Gehien duenari gehiago kobratzea, eta kudeaketaren kostua zerbitzu horretaz gehien baliatzen direnei egoztea eta behar den arreta presentziala ematea, bezeroek arreta hori jaso dezaten, kontuak eta ordainagiriak kudeatzea sortzen zaizkien arazoei erantzun behar badiete".\nPuntuz puntu irakurri eta bozkatu zituzten mozioan xehetutako zortzi puntuak. Nagore Alkorta alkateak irakurri zuen pentsiodunek aurkeztutako mozioa, eta puntu gehienak aho batez onartu zituzten EH Bilduk eta EAJk. Puntu batean abstentziora jo zuen EAJk. Hain zuzen, azken puntuan.\nBozkaketa egin ostean, Amaia Etxeberriak hartu zuen hitza: "Ulertzen dugu gaiaz duzuen kezka, guztiok dugulako inguruan zuek aipatutako arazoak izan dituena. Guk eskatzen dugun bakarra da aktan jasotzea gai honen inguruan parlamentuan badagoela alderdi guztiek adostutako mozio bat; izan ere, iruditzen zaigu zuek proposatutako puntuez aparte, interesgarriak diren beste batzuk ere jasotzen dituela parlamentuan aurkeztutako mozioak". EH Bilduko ordezkariek ez zuten adierazpenik egin mozioaren harira, eta Azpeitiko Pentsiodunen Mugimenduko Miren Odriozolak hartu zuen hitza. Hark azaldu zuenez, Pentsiodunen Mugimenduko kideek 180 udalerritan aurkeztu dute bankuen iguruko mozioa, eta joan zen hilerako 90 udalerritan onartuta zegoen. "Gutxi batzuek ez dute onartu, eta beste hainbat prozesuan daude", gaineratu zuen.\nAzpeitiko Pentsiodunen Mugimenduaren mozioa, osorik\nAzpeitiko Pentsiodunen Mugimendua eka 08 gizartea\nHonako idatzi hau da Azpeitiko Petsiodunen Mugimenduak adinekoek eta pentsiodunek banku-zerbitzutara jotzeko duten arazoez idatzitako eta Azpeitiko...


Arabako herri izen guztiak bildu ditu Patxi Salaberrik liburu batean - Euskaltzaindia\nGaur, urtarrilaren 21ean, Araba / Álava. Los nombres de nuestros pueblos liburua aurkeztu da Gasteizen, Arabako Foru Aldundian. Liburuak Arabako toponimia nagusia aztertzen du eta Euskaltzaindiaren Izenak bildumaren barruan argitaratu da, Arabako Foru Aldundiaren babesarekin. Egilea Patxi Salaberri Zaratiegi euskaltzain eta Euskaltzaindiko Onomastika batzordeko burua da.\nSalaberrirekin batera, Igone Martinez de Luna Arabako Euskara, Kultura eta Kirol Saileko foru diputatuak eta Andres Urrutia euskaltzainburuak aurkeztu dute.\nToponimiaren garrantzia -eta liburuak egiten duen ekarpena- azpimarratu dute Martinez de Lunak eta Urrutiak. Foru diputatuaren esanetan, azken urteotan, Arabako toponimia nagusia normalizazio prozesuan murgilduta dago eta erakunde publikoak prozesu horren sustatzaileak dira. “Babes horren erakusle bikaina da argitalpen hau -gaineratu du- Arabako toponimia nagusiko izenei ikuspegi global batetik heltzen dien lan mardula baita. Hala ere, gure kasuan, administrazioaren eguneroko jardunean toponimo horiek jarduera administratiboko idazkietan, aldizkari ofizialetan, seinaleetan, paneletan, argitalpenetan geure egiten ditugu”.\n520 sarrera baino gehiago\nPatxi Salaberrik azaldu duenez, Arabako herri izen guztiak “ukitu ditut. 520 sarrera baino gehiago ditu liburuak, herrienak gehienak, eta bestelako entitateenak zenbait aldiz (Araba, Ergoiena, Gasteiz, Haran, Zuia eta abar). Horietaz landara, hainbat herri husturen izenak ere aipatzen ditut, beste toponimoak aztertzean ongi heldu zaizkidanean (<em<Abitoa edo Abitona, Aiala, Arbelgoihen, Azua, Baternia edo Paternina, Berezeka, Gardelain, Girku, Lupierro, Ribota, Santsoeta, Udala, Urrialdu, Vercijón eta beste). Horretaz gainera, jakina, hango eta hemengo makina bat toponimo aipatzen eta are aztertzen ditut, hizpideak ekartzen dituenean, euskal toponimo deskribatzaileak franko errepikatzen baitira (Lete, Mendibil eta Otazu, adibidez, edo Gordoa, Kordoba -> Cordovilla Nafarroan)”.\nHortaz, liburuan Arabako herrien izenak ematen ditu. Horrezaz gain, izen horien inguruko azalpen guztiak eskaintzen ditu: herriaren izen arautua, dokumentazio aldaerak, euskal mikrotoponimiako lekukotasunak, ebakera eta etimologia biltzen dira gehienetan. Zenbait aldiz, gainera, herritarren izena, euskal testuetan agertzen diren toponimoen aldaerak, alonimoa (herriaren beste izena) eta oharren bat azaltzen dira. Lanaren bukaeran, Salaberrik ondorio linguistikoak atera ditu, hots, euskararen eta gaztelaniaren historiari doazkion kontuak aipatzen ditu.\nBost urte joan dira Patxi Salaberri liburua osatzen hasi zenetik. Gaurko aurkezpenean, bost urte horietan arakatu dituen agiri bildumak aipatu ditu eta ebakerari zein etimologiari dagozkien atalez ere hitz egin du. Elena Martinez de Madina Euskaltzaindiaren Gasteizko toponimia egitasmoaren barnean egiten ari den lana ere goraipatu du, eta baita Roberto González de Viñasprerena eta Arabako toponimiaz arduratu direnena ere (Lopez de Gereñu, Caro Baroja, Koldo Mitxelena, Henrike Knörr eta beste askorena). “Aurre edo prestalan hori gabe -aitortu du- ezinezkoa zatekeen egun aurkezten dugun liburua ateratzea”.\nAmaitzeko, honela mintzatu da: “Erran nahi dut liburu hau ez dudala behin betiko lantzat hartzen. Ezta gutxiagorik ere! Zirriborroa da niretako, zirriborro potzoloa hori bai, gai hauek lantzen dituztenek aldatu, zuzendu, hobetu, osatu beharko dutenak”.\nPatxi Salaberriren hitzak (PDF, 66,2 KB)\n#2 Prentsa Zerbitzua. 2016-01-25 12:07\nBai, liburua erdaraz idatzirik dago\n#1 JJ Agirre 2016-01-22 11:42\nZalantza, edo hobe esanda, beldur bat badaukat: liburua erdara hutsez idatzita dago?


Nor garaJarduerakEgutegiaLaguntzakArgitalpenakAlbisteakEstekak Hemen zaude: Hasiera » Albisteak » 2013. Hiritarren Europar Urtea\nAlbisteak2013ko Urtarrilaren 7a2013. Hiritarren Europar UrteaHasi berri dugun urte honetan Europar Batasuneko hiritartasunean finkatu zeneko 20. urteurrena ospatzen da. Estatu kide edozeinetatik askatasunez mugitu eta edozeinetan botoa eman eta aukeratua izatea edota Europar parlamentura proposamenak bidaltzea ahalegintzen du hiritartasun horrek.\nHiritartasuna eta berari dagozkion eskubideak Europar Batasuneko oinarri nagusienetakoak dira eta, hori dela eta, Europako Komisioak 2013. urtea aukeratu zuen Europako hiritarrak eta demokrazia partehartzailea agendaren ardatz izan bihurtzeko. Horrekin agintariak, Europako biztanle orok baina, batez ere, gaztetxoenek europar hiritar izateagatik dituzten eskubideak zeintzuk diren jakin ditzaten ziurtatzen ahaleginduko dira.\nNola lortuko da hiritarrek euren eskubideak zeintzuk diten ezagutu ditzaten?\nNazio, erregio eta udalerrietan ekimen, konferentzia eta seminario ugari antolatuko dira. Europako Komisioak Europe Direct eta Tu Europa izeneko web eleanitzen publizitatea egiten saiatuko da, besteak beste, eskubideen inguruko informazioa izateko leihatila bakar batean bihurtu nahi delako. Era berean SOLVIT izeneko erremintak bultzatu nahi dira hiritarrek euren eskubideak defendatu eta indarrean jar ditzaten.


Azpimarratzekoa: BBKLive Bereziak, Vetusta Morla, M Ward + Howe Gelb eta Quique González + Jacob Reguilónekin\nZorioneko gabiltza. Eta festa handia egingo dugu ospatzeko. Bilbao BBK Live jaialdiak sei urte beteko ditu eta ospatzeko BBK Salan egingo ditugu BBK Live Bereziak. Han eta hemen ezagunak diren pop izarren bisita jasoko dugu. Gure oholtza gainean izango dira M Ward+Howe Gelb, Quique González eta bere lagunmina den Jacob Reguilón edo Vetusta Morla. Arizona soinuaren erakuslerik bikainena, fusioaren maisuaren soinu eroak edo Madrilgo vetustoen goi-mailako pop borobila.\nKontzertu bakoitzerako sarrerek 22 euro balio dute, eta BBK txartelen bezeroek %30eko deskontua izango dute (2 sarrerak txartel bakoitzeko). Sarrerak BBK Salako txarteldegian, internet-en web-orrian, BBKren orotarako kutxazainetan edo 944 310 310 telefonoan.\nAsteartea, maiatzaren 24a, 20.30\nM WARD + HOWE GELB\nOstirala, ekainaren 17a, 21.00\nQUIQUE GONZÁLEZ eta JACOB REGUILÓNek aurkeztuko dute DESBANDADOS (zenbakidun eserlekuak)\nAsteazkena, ekainaren 6a, 21.00\n(zutik egoteko sarrerak, zenbakirik gabekoak)\nMarianne Faithfull: iragarritako arrakastaren kronika


Gora egin du Foru Ogasunak eskaintzen dituen zerbitzuen erabiltzaileen poztasun-mailak - Área de prensa - Bizkaia.eus\nGora egin du Foru Ogasunak eskaintzen dituen zerbitzuen erabiltzaileen poztasun-mailak\n2019(e)ko urtarrilaren 03(a) 10:23\nBizkaiko Foru Ogasunak 4.634 galdetegi egin ditu aurrez aurre edo telefono zein online bidez ematen dituen jendearen arretarako zerbitzuen inguruan erabiltzaileek egiten duten balorazioa ezagutzeko eta hobekuntza-alderdiak antzemateko. Erabat edo nahiko pozik azaltzen diren pertsonak bulegoetako erabiltzaileen % 93,8, telefono bidezko arreta zerbitzuko erabiltzaileen % 85,9 eta arreta telematikorako zerbitzuko erabiltzaileen % 70,3 dira. Kopuru horiek orain dela bi urte egin zen galdetegian eskuratu zirenenak baino hobeak dira.\nBizkaiko Foru Ogasunak ematen dituen zerbitzuen kalitatea neurtu eta aztertzen duen azkenengo txostenaren arabera, erabiltzaileek oso positiboki baloratzen dute sail honek eskaintzen duen arreta (aurrez aurreko, telefono bidezkoa zein telematikoa). Balorazio hori bereziki altua da ogasuneko bulegoetan (Bilbokoan zein bulego deszentralizatuetan) jasotako arreta puntuatzerako orduan.\nGaldetegi honek jendearen arretarako zerbitzuen inguruan erabiltzaileek egiten duten balorazioa ezagutzea eta hobekuntza-alderdiak antzematea ahalbidetzen du. Era berean, bi urtetik behin egiten denez, ebaluazio horren bilakaera islatzen du, erabiltzaileak jasotako zerbitzuarekin duten poztasun mailak gora egin duela erakusten du.\nAurrez aurreko arretak balorazio bikaina lortu du, izan ere, erabiltzaileen % 93,8 nahiko edo erabat pozik azaldu da jasotako arretarekin. Galdetu diren adierazleen artean, erabiltzaileek ogasunaren bulegoetarako bere bisita sortu zuen kontsulta konpontzeko eraginkortasuna, jasotako tratua, erakutsitako interesa, emandako informazioaren argitasuna eta fidagarritasuna eta arreta jasotzeko itxarote-denbora urria nabarmendu dute. Era berean, % 95 oso pozik dago Foru Ogasunaren bulegoen ordena eta garbiketarekin. Balorazio baxuagoa jaso duena jendeari arreta emateko ordutegia izan da 7,4 puntuko notarekin.\nEra berean, 801 erabiltzaileri egin zaizkien galdetegiek bestelako datu garrantzitsuak eskaintzen dituzte; esate baterako, arreta jasotzeko batez besteko itxarote-denbora 5,02 minutukoa da; 3,81 minutukoa bulego deszentralizatuetan eta 6,19 minutukoa Bilboko bulegoan. Bisitan, erabiltzaileen % 85,7 pertsona bakarrak artatu zituen, beste leihatila batera joateko beharrik gabe. Galdetegiari erantzun dioten pertsonen % 94,7k beren kontsulta edo kudeaketa erabaki ahal izan dute Ogasunaren bulegoetara egindako bisita bakarrean; eta % 83,6k Ogasun eta Finantza Sailak eskaintzen duen aurrez aurreko arreta zerbitzua erabiltzea gomendatuko lieke beste pertsona batzuei.\nTelefono bidezko arreta zerbitzuaren erabiltzaileen % 85,9 pozik azaldu da arretarekin; horien artean, % 47ak arreta bikaina izan dela adierazi dute eta % 38,9ak, berriz, ona izan dela. Balorazio honetarako funtsezko alderdi gisa, deia, tratua eta arreta eman zion pertsonak erakutsitako interesa eragin zuen kontsultaren ebazpena eta langilearen prestakuntza eta autonomia nabarmendu dute.\nZerbitzuaren eraginkortasunari dagokionez, kontsultatutako pertsonen % 68,9ak lehenengo deian konpondu zuen bere kontsulta eta % 21,6ak bi dei edo gehiago egin behar izan zituen. Bere kontsulta konpondu ez zutenen % 9,9tik erdiak zentzuzko azalpenak jaso dituela uste du. Bestalde, % 50,6ari pertsona bakarrak eman zion arreta; kasuen % 36,1ean, berriz, deiak espezializatuagoa zen beste batera bideratu ziren. Erabiltzaileen % 84,7k beren lagun, senide edo lankideei gomendatuko lieke Ogasun eta Finantza Sailak eskaintzen duen telefono bidezko zerbitzua.\nArreta telematikoari dagokionez, erabiltzaileen % 70,3k modu egokian baloratu dute zerbitzu hori (% 28,6 erabat pozik eta % 41,7 nahiko pozik); % 9,9ak adierazi du ez dagoela pozik zerbitzuarekin.\nBizkaibai Bizkaiko Foru Ogasunaren bulego birtualaren erabiltzeek 6,9ko notarekin kalifikatu duten izapide bat egiteko urratsen erraztasuna eta menuko edukien argitasuna. Erregistratzeko aldez aurretiko izapideak burutzeko eta zerbitzura sartzea lortzeko erraztasunak lortu du notarik baxuena, 6,5ko puntuazioarekin eta erabiltzaileen % 18 ez dago batere pozik zerbitzuarekin. Gauza berbera gertatzen da katastroaren bulego birtualeko erabiltzaileen % 18,4aren artean, menuaren argitasuna eta izapideen erraztasuna 6,6ko notarekin baloratzen dutenak.\nBulego birtualean eta Ogasun eta Finantza Sailaren webgunean egin beharreko hobekuntzen inguruan galdetzean, erabiltzaileen % 71,3k ez du hobekuntzarik proposatu eta % 9,7ak menu argiagoak, intuitiboagoak, ulerterrazagoak eta iragazkidunak eskatu dituzte, bai eta izapideak errazteko ere. % 3,6k ziurtagiri digitalaren bidez sarbidea hobetzeko eskatu du.\nIkerfelek egin duen galdetegi honetako 4.634 elkarrizketa egin zaizkie ogasunaren bulegoen 801 erabiltzaileri, telefono bidezko arreta zerbitzuaren 700 erabiltzaileri eta bulego birtualaren 3.133 erabiltzaileri. Elkarrizketak maiatzetik ekainera bitartean egin ziren eta bat etorri ziren errenta kanpainarekin, foru ogasunen zerbitzuen erabilera goreneko unea.


Firefox OS probatu nahi? | Teknopataren txokoa\n2013(e)ko maiatzak 4 Apliak, Teknopataren ajeak 5 iruzkin\nAurreko batean esan nizuenez, urte interesgarria izan daiteke 2013 hau sakelako sistema eragileen munduan, batez ere Ubuntu mugikorrak eta Firefox OS-ek oso ekarpen interesgarriak egin dezaketelako.\nFirefox OSek Mozillaren nabigatzaileak jarraitzen dituen printzipio berberei erantzunez pentsatuta dago, eta, zentzu horretan, arrakasta badu laguntza handia eman dezake sistema eta estandar irekiek bere horretan jarrai dezaten sakelakoen munduan ere. Horren inguruan oso gogoeta mamitsua argitaratu berri dute Librezale.org-ren blogean.\nBaina arrakastatsua izateko, printzipioak printzipio, sistema ‘gustagarri’ suertatu behar zaio erabiltzaileari. Nik jakinmin handia daukat Firefox OSek eskainiko duen erabiltzaile esperientziaren inguruan. Zuk ere bai? Bueno, ba lasai: orain erraz samar probatu ahal duzu Firefox OSen simulazio bat zure ordenagailuan. (AH, eta bide batez, gogoratu datorren astean izango dela Informatikari Euskaldunen Biltzarra, eta mugikorrak izango direla nai nagusia!!!)\nEta onena da simuladorea ezin errazago instalatu ahal duzula. Bi osagai baino ez dituzu behar:\nFirefox nabigatzailea bera, seguruenik lehenagotik ere izango duzuna 😉\nFirefox OS Simulator gehigarria. Bai, bai, ez al da zoragarria? Simuladorea nabigatzailearen gehigarri edo plug-in sinple bat da, klik pare batekin instalatua geratzen dena, konfiguraziorik eta horrelakorik gabe. Behin instalatuta, Firefoxen ‘Garapen tresnak’ menutik aktibatzen da eta, voilÃ¡, hortxe agertuko zaizu pantailatxoa, zure nabigadorearen barruan telefono txiki bat sartu izan bazenu bezala.\nFirefox OSera iristeko bidea\nDenetarik egin daiteke simuladorean: nabigatu, konfigurazioa ikusi, aplikazioak instalatu… izan ere, suposatzen da bere helburu nagusia aplikazio egileek beren produktuak probatu ahal izatea dela. Baina tira, begiluzeontzat ere aukera polita da sistema probatzeko telefono berririk erosi beharrik gabe.\nZer iruditu zaidan? Ba egia esan, atsegina izan da. Ez ditu Androidek eskaintzen dituen konfigurazio aukera guztiak eskaintzen, esaterako, baina uste dut erabiltzaile profil batzuek asko eskertuko dutela hori. Ematen du ‘harira’ joateko sistema dela, erraz erabiltzen ikastekoa edonorentzako modukoa. Beharbada hasierako bertsioaren gauzak izango dira, eta garatzen denean konplikatzen joango da, baina momentuz esango nuke bere sinpletasunak puntu asko eman ahal dizkiola smartphonearen funtzioak bai baina bizitza konplikatu nahi ez duten erabiltzaileen aurrean, esaterako.\nPuntu txarra: espero nuen interfazea euskaraz ere egotea, baina simulazioan behintzat ez dut aurkitu (ikusi Julenen argipena iruzkinetan). Tira, pentsa dezagun simuladorearen mugak direla, eta ez sistema osoarenak, ezta?\nBaina tira, honako kasuetan, beti bezala, onena zuk zeuk probatzea eta -nahi baduzu- zure inpresioak zeintzuk diren kontatzea. Adi-adi irakurriko ditut!\nPingback: Bitacoras.com\t2013(e)ko maiatzak 4\nJulen Ruiz Aizpuru\t2013(e)ko maiatzak 4\nZure puntu txarrari kontra eginez: euskaraz badago, baina simulatzaileak hamar hizkuntza ditu soilik â€” deskargaren tamainari jarri beharreko mugak, antza, bestela ere nahiko potoloa baita (62MB inguru).\nHalere komunitatearen partetik elkarrizketak abian dira simulatzaileari hizkuntza guztiak gehitzeko eta epe labur/ertainean tresna hizkuntza gehiagotan erabilgarri egotea espero da.\nUrtzi Odriozola\t2013(e)ko maiatzak 4\nOna artikulua!! Gustatu zait simulatzailea. Itxura oso ona dauka. Ea pixkanaka pixkanaka xehetasun gehiago ezagutzen ditugun.\nJulen, mila esker zure iruzkinagatik ere. Ea laister euskaraz ere proba dezakegun.\njoxe\t2013(e)ko maiatzak 4\nEskerrik asko bioi ekarpenengatik… banekien zalantzatik aterako ninduzula, Julen 🙂 Horrek esan nahi du beraz, Firefox OS daramaten telefonoak euskaraz jarri ahal izango direla hasieratik? Hala bada oso-oso-oso albiste ona zalantzarik gabe!\nEnfin, terminal bat lortu beharko lehen eskutik probatzeko. Geeksphonerenak agortuta omen daude!!! o.O\nmakilakixki\t2013(e)ko maiatzak 4\nÃ±ie, gehigarria ezin da Androiden instalatu. Sekulakoa litzateke mugikorrean bertan frogatu ahal izatea. Portzierto, jada Firefox OS sistemadun terminal askeak eros daitezke, nahiko prezio onean gainera:\njoxe\t2013(e)ko maiatzak 5\nBueno, eros litezke agortuta ez baleude, ezta? Tentatuta nago saiatzeko terminal bat ‘bytheface’ bidaltzeko eskatzen, analisi-videoreview-azterketa bat egin eta gero zoketa egiteko… baina ez dakit kasurik egingo didaten 😛\nPingback: #galderakatea 2019: erantzun zuzenak | Teknopataren txokoa\t2019(e)ko urriak 5


Emakumeen Etxea martxan jartzeko hitzarmena sinatu dute\n2019ko ekainaren 16a, igandea | Ordua Euskal Herrian 08:56:55\nEuskal Herria > Araba > Gasteiz\nEmakumeen Etxea proiektu inklusiboa, irekia eta askotarikoa izan behar dela adostu dute Udalak eta Emakumeen Etxea elkarteak.\nArabako Alea @ArabakoALEA\n2019ko maiatzaren 10a\nEtxanobe Jauregia, Emakumeen Etxea hartuko duen eraikina. Argazkia: Alea\nGorka Urtaran Gasteizko Alkateak eta Sorginenea-Gasteizko Emakumeen Etxea Elkarteko ordezkari Scarlett Salguerok gaur goizean sinatu dituzte Gasteizko Emakumeen Etxea proiektua kudeatzeko eta garatzeko lankidetza-hitzarmena, Etxanobe jauregiaren lagapena, 90.000 euroko ekarpena eta 2019. urte honetarako plan operatibo bat.\nHitzarmenaren barruan, Udalak Etxanobe jauregia proiektuaren esku lagako du, "ahalduntze feminista sustatzeko eta eraikinean Sorginenea proiektuari loturiko jarduerak egiteko". Hitzarmena urtero luzatu ahal izango da, hiru aldiz gehienez, bakoitzean hamabi hilabeterako. Hitzarmena indarrean dagoen urte bakoitzean, urteko plan operatibo bat ezarriko da, eta horretan finkatuko da zer eduki eta ekintza zehatz egingo diren, baita zer konpromiso tekniko zein ekonomiko hartzen dituen aldeetako bakoitzak.\nProiektuan bertan definitzen den bezala, Emakumeen Etxea inklusiboa, irekia eta askotarikoa izango da, eta honako helburu hauek izango ditu: Gasteizko erreferente bihurtzea emakume guztientzat eta feminismoaren eta berdintasunaren alde lan egiten duten kolektibo guztientzat, sormena, hausnarketa eta, batez ere, egiteko beste modu batzuk sustatzeko topagunea izatea, eta dibertsiorako toki goxoa eta ikasteko errespetu eta ekitate-esparrua izatea.\nAlbiste hau Arabako ALEA-k argitaratu du, eta CC-by-sa lizentziari esker ekarri dugu ARGIAra.\nKanal hauetan artxibatua: Gasteiz | Feminismoa\nGasteiz kanaletik interesatuko zaizu...


Uztailaren 11ko 34/2002 Legea (Informazio Gizartearen eta Merkataritza Elektronikoaren Zerbitzuei buruzkoa) betetzeko, jakinarazten da tejasgarmendia.com webgunea Garmendia Tejas, S.L.ren titulartasunpekoa dela.\nBASOZABAL 5, N-1 KM417 20212 OLABERRIA. (Guipuzcoa)n dauka egoitza, bere helbide elektronikoa garmendia@garmendiatejas.com da eta berari dagokion IFK B20647608 da. Merkataritza Erregistroan inskribatuta dago, 1729 alea, 153 folioa, SS-15297 orria.\nGarmendia tejasek, edozein momentutan eta horren berri eman beharrik gabe, edukietan eta webguneko elementuetan aldaketak, eguneraketak edo mantentze-lanak egin ditzake. Hauek egiten dituen bitartean, baliteke webgunea erabilgarri ez egotea. Garmendia tejasek ez du webgunea erabilgarri ez egiteagatiko, honek eragin ditzakeen ondorioengatiko edo webgunea erabili ezin izagatik gerta daitekeen edozein kalteagatik erantzukizunik hartuko.\nWebgunean dauden edukiak izaera orokorrekoak dira eta ez dute parteen arteko merkatal erlazio-juridikorik suposatzen. Garmendia tejasek ez du webgunean ematen den informazioari esker hartutako erabakiengatik erantzukizunik hartuko, ez eta webgunean eskuratutako informazioa kontutan hartuz egindako ekintzek erabiltzailean edo hirugarren parteren batean gauzatutako kalteengatik ere.\nWebgune honetan ematen diren beste webgune batzuetarako esteken helburua erabiltzaileari informazioa ematearena baino ez da. Garmendia tejasek ez du erantzukizunik hartzen beste batzuen webguneetarako esteken zerbitzuak legez kontrakoak badira edota eguneratuak edo erabilgarri ez badaude, ez eta hauek akatsen bat badute edo ez badute balio.\nGarmendia tejasek webgune honen bidez baldintza bereziak dituzten zerbitzu edo produktuak esakini ahal ditu eta kasu horretan baldintza horiek lege ohar hau ordezkatuko, osatuko edo aldatuko lukete; Baldintza osagarri horiek dokumentu honetan sartuko dira.\nWebgune honetan dagoen informazio guztia, diseinuak, logotipoak, testuak, softwarea, teknologia eta bestelako edukiak Garmendia tejaseeren titulartasunpekoa dira eta indarrean dauden jabetza industrialeko eta intelektualeko legeek babesten dituzte. Era berean, webgunearen jabearenak ez diren eta webgunean agertzen diren eduki guztiak legez babestuta daude eta haien jabeenak dira, beraz, jabeak dira erantzuleak horiei buruzko eztabaidarik sortuz gero. Edozein kasutan ere, mailegatzaileak aurretik beste jabe horien baimen espresua dauka.\nWebgune honen edukia, bai honen zati bat zein osoa, kopiatzea, partekatzea edo publikoki komunikatzea debekatuta dago, aurretik Garmendia tejaseren baimen idatzia ez badu. Mailegatzaileak aurretik baimendua izan ez den edozein erabilerak autorearen jabeza industriala eta intelektuala babesten dituzten eskubideak hausten ditu era larrian.\nGarmendia tejasek lortutako datu pertsionalak konfidentzialtasun osoz gordeko ditu eta beharrezko neurriak hartuko ditu abenduaren 13ko 15/1999 Lege Organikoak, Izaera Pertsonaleko Datuak Babesteari buruzkoak, ezarritakoaren arabera eta bere garapen arauen arabera.\nWebgune honekin lotura duen edozein eztabaida edo gai ebazteko, erabiltzaileak eta Garmendia tejasek espainiako legearen aurrean erantzuteko erabakia hartzen dute.


Irekia Eusko Jaurlaritza - Gobierno Vasco :: Euskal Soziometroa: Egoeraren pertzepzioa eta etorkizunerako espero dena hobera\nEuskal Soziometroa: Egoeraren pertzepzioa eta …\nEusko Jaurlaritzaren Prospekzio Soziologikoen Kabineteak -Euskadi munduan- 57. Euskal Soziometroaren berri eman du gaur.\nEuskal Soziometroaren gai nagusiak barne hartzen ditu Europarekiko euskal herritarrek dituzten jarrerak, atzerriko hizkuntzen ezagutza eta erabilera eta nazioarteko bizipenak, baita ekonomiaren nazioartekotzeari buruzko iritziak ere. Landa lana 2015eko otsailaren 9tik 14ra bitartean egin zen.\nEuropar Batasunaren irudi okerragoa\nEuropar Batasunari buruzko irudia duela zortzi urte baino ezkorragoa da gaur egun Euskadin.\nEuropar Batasuna modernoa, demokratikoa, babeslea eta eraginkortasunik gabea ote den galdetuta, iritziak 2007an baino ezkorragoak dira nabarmen. Gaur egun herritarren %47k oso edo nahikoa modernoa dela diote (2007an %67k), %36k oso edo nahikoa demokratikoa (2007an %65ek), %30ek uste dute oso edo nahikoa babeslea dela (2007an %49k) eta %51k oso edo nahikoa ez-eraginkorra dela (2007an %33k).\nEAEko herritarrek Europar Batasunari buruz duten irudiak okerrera egin du 2007tik; izan ere, irudi hori oso positiboa edo nahikoa positiboa dela diotenak %52tik %31 izatera pasa dira.\nHerritarrek lotura handia adierazten dute bai bizi diren herri edo hiriarekiko baita Euskal Herriarekiko ere (lotura handia dutela diote %64k eta %66k hurrenez hurren). Askoz gutxiagok sentitzen dute Espainiarekiko eta Europarekiko lotura handia (%20k eta %17k).\nAtzerrira joatea formatzera, oso positiboa; lanera, ez hainbeste\nHerritarren %30ek diote badakitela ingelesez hitz egiten eta idazten, %10ek frantsesez, %2k alemanez eta %7k beste hizkuntza batean. Atzerriko hizkuntzaren bat dakitenen artean, %21ek diote egunero erabiltzen dutela, eta beste %13k maiz, baina ez egunero. Herritarren %20k diote inoiz kaltetuak edo gutxitasun egoeran sentitu direla atzerriko hizkuntza bat ez jakiteagatik.\nEAEko biztanleen %17 ez dira inoiz atzerrian izan. %30 urtean behin edo gehiagotan joan ohi dira atzerrira eta %52 maiztasun gutxiagorekin. Atzerrira bidaiatzeko arrazoi nagusia turismoa da, eta ondoren familia edo lagunei bisita egitea eta lana. EAEko herritarren %23k diote atzerriko herrialderen batean bizi izan direla gutxienez 3 hilabetez.\nHerritarren %20-25ek beste leku batera bizitzera joateko nahia adierazi dute, izan Euskadin bertan, Espainiako Estatuan, Europan edo Europatik kanpo. Herritarren %12k uste dute aukera asko edo dezente daudela etorkizunean atzerrira bizitzera joan daitezen, nagusiki beren lan-egoera hobetzeko.\nEAEko biztanleen gehiengo handiak (%81ek) dio oso edo nahikoa positiboa dela gazteak atzerrira joatea formatzera; ehuneko hori jaisten da (%52) gazteak atzerrira lanera joateari buruz galdetutakoan.\nEuskal enpresen nazioartekotzeari buruzko iritzi positiboa\nHerritarren %52ren ustez euskal enpresak asko edo dezente ari dira nazioartekotzen, eta %41ek iritzi hori bera dute Espainiako enpresei buruz.\nEuskal enpresak nazioartean gehiago aritzea Euskadirentzat ona dela eta gaur egun enpresentzat nazioartean aritzea beharrezkoa dela planteatuta, EAEko biztanle gehien-gehienak ados daude (%82 eta %79 hurrenez hurren). %59k uste dute euskal enpresak munduko edozein lekutara mugitu ahal izateak Euskadin langabezia handitzen duela, baina hala ere, %51k globalizazioa hazkunde ekonomikorako aukera bezala ikusten dute. EGOERAREN BALORAZIOA\nEgoeraren pertzepzioa eta etorkizunerako espero dena hobera\nEuskadiko eta Espainiako egoeraren pertzepzioa hobetu egin da duela urtebetetik hona (5,2tik 5,5era Euskadikoa eta 3,4tik 3,8ra Espainiakoa, 0tik 10erako eskalan). Egoera pertsonalari buruzko pertzepzioa mantendu egin da (6,2). Gainera, hemendik urtebeterako espero denaz galdetuta, duela urtebete baino erantzun baikorragoak jaso dira.\nHerritarren iritziz, berriz ere, Euskadiko arazo nagusiak lan merkatuari lotutakoak dira (hiru arazo nagusien artean aipatu dituzte herritarren %83k). Ondoren datoz arazo ekonomikoak (%20), egoera politikoa, politikariak eta gatazka politikoa (%13), ustelkeria eta iruzurra (%12) eta etxebizitza eta etxe-gabetzeak (%9).\nEAEko herritarren %5ek uste dute Euskadiko bizi-kalitatea askoz hobea dela Europar Batasuneko gainerako herrietakoa baino, %39k pixka bat hobea dela, %32k pixka bat okerragoa dela eta %7k askoz okerragoa. %17k ez dute erantzun.\nAlderdi politiko batek ere ez ditu lortu 5 puntu eta buruzagien artean Lehendakariak bakarrik\nOhikoa den bezala, alderdi politiko bat ere ez da 5 puntuko baloraziora iritsi 0tik 10erako eskalan. EAJk lortu du puntuaziorik altuena (4,3) eta atzetik datoz PODEMOS-AHAL DUGU (4,0), EHBILDU (3,4), IU-Ezker Anitza (3,0), PSE-EE (2,8), UPD (1,8) eta PP (1,3).\nBuruzagi politikoen artean Iñigo Urkullu Lehendakariak bakarrik lortu du oniritzia, 5,1 punturekin. Ondoren datoz Hasier Arraiz (4,6), Andoni Ortuzar (4,4), Idoia Mendia (3,8), Arantza Quiroga (2,6) eta Gorka Maneiro (2,4).\nIndependentziaren aldeko jarrera gutxitu egin da iaztik hona (%30etik %26ra), aurreko urteetako ohiko mailetara itzuliz.\n*Ikerketa honen fitxa teknikoa zabaldu den txostenean kontsulta daiteke. Lagina 18 urtez gorako herritarrei zuzendua, EAE osorako 2.142 lagunek osatua da. Elkarrizketak aurrez-aurre egin dira. Lagin honi dagokion lagin errorearen estimazioa ±%2,2koa da EAE osorako, %95,5eko konfiantza mailarako, p=q=0,5 izanik. Informazio bilketa 2015eko otsailaren 9a eta 14a bitartean egin zen.


Sailkatu gabea – Ekografiak\n2016-06-21 Aritz GalarragaSailkatu gabea\nBai, Palacios: komuna garbitzea Espainiako politikariak telebistan ikusi behar izatea baino lan txatxiagoa bilakatu da guretzat —bide batez, oroitarazi gero komuna oraindik egin gabe daukadala, mesedez—. Edozer gauza, beraz, hauteskunde kanpaina telebistaz jarraitzearen aldean. Adibidez, Eneko Olasagastiren hitzak larunbateko berripaperean —eta kasu honetan ez da edozer gauza, noski, pulamentuzko hitzak baizik—. ETB1en telesailik ez dagoela eta, zera zioen Olasagastik: «TVErekin baino gehiago, Galiziako TVGrekin alderatu beharko litzatekeela ETB». Urtzi Urkizuk jarraitzen zion: Galizian galizieraz egindako fikzioak, kopuruan behinik behin, osasun askoz hobea du euskarazko fikzioak baino. 2015-2016ko denboraldian, TVGk eguneroko telesail bat eman du, O Faro, eta beste bost telesailen atalak ere bai: Pazo de familia, Serramoura, Hospital Real, Urxencia Cero eta Casa Manola. 2016-2017ari begira, aipatutako batzuek jarraituko dute, eta, horrez gain, Dalia, a modista eta Hotel Vidago estreinatuko dituzte -azken hori, gainera, Portugalgo RTPrekin elkarlanean-. Labur: nahiko ondo ateratzen zaiela galegoei analitika. Eta Mareas vivas mitiko hartatik ez ditudanez Galiziako telesailak batere jarraitu, egin dezagun orain katalanen osasun-azterketa, egoera gehixeago ezagutzen dut-eta. Alde batetik dago, 2010etik, La Riera, eguneroko bazkalosteko sugetzar klasikoa, El cor de la ciutat, Ventdelplà eta beste klasiko batzuk ordezkatzera etorri zena. Gero, astean behin, egon da Itxaro Bordak eta biok sutsuki gomendatu dugun Nit i Dia. Maite Iturbek aipatutako Merlí ere bai; La Sextan ikus dezakegun bitartean, TV3n dagoeneko denboraldi berri bat iragartzen hasiak dira. Eta aste hauetan ematen ari dira berriz Cites, bigarren denboraldia, inoiz edo behin hemen aipatu izan duguna, Channel 4 britainarreko Dates haren egokitzapena. Tira, Katalunian katalanez egindako fikzioak, kopuruan akaso ez beti, baina kalitateari dagokionez ETBk eta segur aski TVGk baino osasun hobea duela. Gurean fikzioan aritzen den eta izenik eman nahi izan ez duen langile batek esan zuen larunbatean: aurrekontuaren parte handi bat alor teknikoak eramaten du, eta merkeena gidoiak izaten dira. Kantitatea, hortaz, baina kalitatea ere bai. Ez da nobedadea: ETB1en telesailen egoera, eragindako koma baita.\n2016-01-24 Leire PalaciosSailkatu gabea\nAsteon lantalde teknikoen jarduna goresteaz gain, Galarragak —irakurleen hobe beharrez beti sufritzeko prest dagoena— Franco diktadore kakanarruak idatzitako Raza ikusi du. Hain justu telebistan ematea aukeratu dute, Mein Kampf liburua edonork irakur dezan berrargitaratu duten garaian. Naziez beranduago arduratuko gara. Izan ere, Iker Jimenezek azter zezakeen fenomenoa utzi digu gaurkotasunak, eta apetatsua den patuak osagai horiek muturrean nahastu ditu: informazioa faltsutzeaz eta edizioaz ari garen astean, Antena3ek biak bateratu ditu, kateak audientzia altuena lortzen duen saio informatiboan. Esklusiba zuten: Podemos, CUP, Venezuela eta ETA, Felipe Gonzalezek esango lukeen bezala «kaka berdina» direla kontatu nahi ziguten. Etxean ez hanka ez bururik zuen bideoa ikusten genuen bitartean, Periscope tresnari esker, platoko giroa erakusten zuen streaming emanaldiak Internet bidez jarraitzen zuen. Hor entzun ahal izan genuen aurkezleetako bat esanez, dagoeneko xelebre egin den Nos van a poner pero bienhura.\nLege eponimo inozoen gordailuan bada bat Godwin izena duena. Horren arabera, eztabaida bat geroz eta gehiago luzatzen bada, orduan eta aukera gehiago dago iritzi trukean parte hartzen duen batek bestea nazi deitu dezan. ETArekin harremantzeko joera ustelak ere horrelako lege bat beharko luke izan. Dagoeneko zerbait ETA dela esaten dugu maltzurkeria ironikoarekin txarra dela definitzeko. Kontziente egiten dugun lotura bat da, baina horrez gain, ETA konbertsorea edonon topatu daiteke: kontuz Lejarreta edota Mendieta abizenen tankerakoak dituzuenak zein Abaltzisketako lagunak. Are gehiago, aurrerantzean saiatu beharko dugu «eta» partikula ordez, «zein, edota, are gehiago» bezalako formulak erabiltzen, eta horrela terrorismoarekin lotu ez gaitzaten. Kaka, orain ni ere ETA naiz.\nEz du interbide errazik Antena3eko lagunen «hanka sartzeak». Barkamena eskatuta ez da nahikoa izango irudia garbitzeko: ezingo dute Erregearena egin. Lotsagarri geratu dira euren esentzia eta oinarri izan beharko lukeen informazio kudeaketari dagokionez. Podemos, CUP, Venezuela eta ETA gezurrekin lotzen saiatu eta lortu ez duten arren, zerbait lotzea lortu dute: Antena3 Espainiako eskuinaren sokakoa dela argi eta garbi dugu.\nTira, azkenean aukeratu genuen aulki elektrikoa: Barbara Goenaga eta Klaudio Landaren kanpai jotzea —edo hori zen gillotina?—. Urte berrira sartzeko zer modu bikaina. Eta zer ederra Tabakalera. Biharamunean jakin genuen, ordea: Donostiako Udalak 30.000 euro ordaindu zizkion EITBri Urtezahar gaueko saioa Tabakaleran egiteagatik. Baina ez da izan EITBk azkenaldian jasotako diru injekzio eskuzabal bakarra. Azarokoa da titularra: «EITBko iragarkietan gastatuko du Jaurlaritzak Kultura Bonoaren aurrekontuaren erdia». Ekimenak aurrekontu zituen 400.000 eurotatik 200.000 gastatu ditu Eusko Jaurlaritzak Kultura Bonoa EITBn promozionatzeko. Eta azkenik dago diru injekzio orokorra: 2015erako, EAEko gobernuak %2,1 gehitu zion diru laguntza publikoa EITBri, 109,8 milioi euro guztira, 2014ko 107,63 milioien aldean. Tira, azkenerako milioi gutxi batzuk gehiago izan ziren 2014an, Eusko Jaurlaritzak injekzio extra bat eman behar izan baitzuen —gutxienez 2,6 milioikoa—, EITBk 2013a zorrik gabe buka zezan.\nEta diru hori guztiori zertarako? Bada, erantzuna da benetan gupidagabea. Urtzi Urkizuk eman zigun, igandeko berripaperean: «ETBko bi kate nagusiek inoizko datu txikienak izan dituzte 2015ean, 1992tik audientziak neurtzen direnetik». ETB1ek, adibidez, %1,9ko ikusle kuota izan du, aurreko urtean baino hamarren bat gutxiago. Eldiario.es agerkari digitalak ere bazekarren berria, eta gehitzen zuen: EAEko 100 teleikusletik hiruk bakarrik ikusten dituzte ETBko euskarazko kateak. Edo euskarazko kate nagusiak ez du publikoa harrapatzea lortzen, eta EAEko hiritarren artean hamalaugarren telebista aukera da, 13TV kateagandik lau hamarrenera soilik, eta La 2, Discovery, Clan, Divinity, Nova, Factoria de Ficcion edota Neox bezalako kateen azpitik. Edo 2015eko estreinaldi bakar batek ere ez du lortu katearen audientzia erregistroak hobetzea. Eta datu objektiboak labur geratzen bazaizkigu: airean dabilen sentsazio bat da, inguruan, jendeak dio, ETB, baina zehatzago ETB1 horrela ez doala inora, inoizko egoerarik makur, ezkor, traketsenean dagoela. Berri txarra izan da ETBrentzat oro har 2015. urtea. Nondik begiratzen zaion, annus horribilis bat. Berri ona da 2016 osoa dutela aurretik zuzentzeko, ezer zuzendu nahi badute behintzat.\nTira, niri tokatu zait urteko azken Ekografia idazteko marro, zera, ohorea. Eta oraindik ez dakit zeri buruz idatzi. Imajinatu, oraindik ez dakit nola pasatuko dudan urtezahar gaua ere: Anne Igartiburu eta Ramontxu Garciarekin, edo Barbara Goenaga eta Klaudio Landarekin —zuek zer aukeratuko zenukete heriotzako itxarongelan, gillotina edo aulki elektrikoa?—. Dakidan bakarra da pasatuko dudala etxean, familiarekin —koinatuarekin ere bai, noski—, ardo botila bat ahalik eta gertuen.\nHorrelakoetan egin ohi da —urteko azken egunean zer idatzi ez dakizunean—, telebista urtearen errepasoa; eta, ideia originalagorik ezean, hara 2015ak hondarrean utzi diguna. ETBn, herenegun esan genuen, aro berri batean sartu gara, Goenkale-ren amaiera izan da urteko ebentoa —eta gaur Goenkale Osteko hirugarren eguna—. Gu ta gutarrak izan dugu goi-argi, gidari, espirituarentzako bazka; gaurko afarian seguru berriz bukatuko dugula, kultura musulmanaren eraginez, Asim gainontzeko gutarretatik asko urruntzen ari den eztabaidatzen. Espainia aldeko telebistan, Bertin Osborneren elkarrizketak izan dira deskubrimendurik aipagarriena —nahiz Bertin bera pikatzen den hori esaten dioten bakoitzean, berak telebistan egindako zerbaitek funtzionatzeak harridura eragiten duelako—. Hasi ziren herabe xamar, Francoren bilobarekin, baina goia jo zuten hauteskunde kanpainan eragiten, Pdr Snchz eta Sé fuerte Mariano gonbidatuta, kate publikoaren inpartzialtasuna agerian utziz. Pikoleto gauak ere gogoangarriak izan dira asteartekoak, Olmos y Robles La1n, Mar de plástico Antena3n, azken hori astelehen gauera pasatu zuten arte —auskalo audientzia txarrengatik, edo pikoleto gehiegi zirelako gau bakarrerako—. Frantziako telebistetatik harritu nauena izan da zenbat kasu egin diguten azkenaldian guri, euskaldun gaixooi. Des racines et des ailes programak, adibidez, edo L’Europe des écrivains ezin interesgarriagoak. Pentsa, Gerard Depardieuk ere kasu egin digu, egunean zehar edaten dituen hamahiru ardo botilek utzitako tarteren batean —datu erreala da, hamahiru botilena—. Bada esperantzarik, beraz; ez dago dena galduta.\nUrtezahar gaua nola pasatuko dudan oraindik ez dakit. Urte berriari zer eskatuko diodan, ordea, eta telebistari dagokionez, uste dut aspaldidanik daukadala argi.\nEz naiz ni penatuko Goenkale bukatu delako. Esan nahi dut: gogoratzen diodan azken kapitulua dela 1998koa-edo. Despedidakoa ere ez dut ikusi —basikoki, Jacques Tatirekin nengoelako: Mon oncle, Jour de fête eta Play time, hirurak jarraian, Arte katean; dei nazakezu edozer gauza, Mursego maitea—. Hala ere, ez naiz euskarazko telesail mitikoenak euskal kulturari egindako ekarpena ez ikusteko bezain itsua. Geratuko zaizkigunak dira: Goenkale, bizitzak zainak labur nobela —urte hartako Euskadi Saria modu ulertezinean irabazi ez zuena—, EHUk jaso duen Goenkale corpusa — «Ibarretxerena baino plan hobeagoa zerabilkiat kasko zahar honetan bueltaka, nire Porrutxo poz-pozik edukitzeko»—, eta bere garaian Iñaki Beraetxe Tximas-ek pertsonalki emandako gomendio bat, ahalik eta gutxien betetzen saiatu naizena: «Kontuz drogarekin».\nEz, baina jar gaitezen serio —dakigunik eta serioen—: Itxaro Borda fan atsolutoak esan bezala, «hiru mila eta hirurehun atal, hogei eta bat sasoi, ehunka antzezle, zuzendari, muntatzaile, musika egile eta gidoi osatzaile parrastak, segundo bakoitzean hogeita lau irudi», gauza gehiegi dira, zutabetxo batean kitatu ahal izateko. Goenkale inportantea zen. Uste baino inportanteagoa. Besteren artean besteen berdin, arrunt, normal egiten gintuelako. La1k orain dituen bezala Acacias 38 edo Seis hermanas. France3k duen bezala Plus belle la vie. TV3k, La Riera. Edo TVGk Pazo de familia. Pentsa, galesek Pobol y Cwm dute, azken 41 urtean —zeinatik hartu zuten Goenkale-rako ideia—. Bada, telebista normal batek exijitzen du bere telenobela. Izan daiteke hobea edo txarragoa —tira, izatekotan, izan dadila ahalik eta onena, noski—. Izan daiteke originalagoa edo kopiagoa —kopiatzekotan ondo kopiatu, ordea—. Izan daiteke aspergarriagoa, entretenigarriagoa, jakingarriagoa —norberak aukera beza adjektiborik egokiena—. Baina badirudi izan behar dela. Eta gurean jada ez da: gaur dugu Goenkale-rik gabeko lehenengo eguna. Urtzi Urkizuk esan bezala, gaur hasi da Goenkale Osteko I. urtea. Aurtengo urtea bukatu aurretik bukatu zaigu aro oso bat. Hondar egunotan ETBn ibili den iragarkiari buelta emanez, aitortuko dut: nik ere ez dut ikusi Goenkale-ko azken kapitulua. Ez naiz ni penatuko Goenkale bukatu delako. Baina penetan nago dagoeneko.\nParkina dezagun momentu batez eztabaida. Gabonak direla, kontxo. Ai Gabonak. Hasteko, sekula ez dut jakin noiz hasten diren zehatz, gaurko egunez edo santomasetan —mozkor-betekadak, seguru, Tomas santuaren babespean—. Aukera egokia berantiarrena izanik ere, alegia Eguberri Eguna, gaur dagoneko ez dugu aitzakiarik Gabonetako izpirituak harrapa gaitzan.\nHori orain artean harrapatu ez bagaitu, noski. Ze ahaleginak martxan daude azken egunetan. Euskal Telebistan, adibidez. Atzo bertan, Olentzeroren etorrera eman ziguten, Bilbotik —eta horregatik agian oraindik ez da iritsi gure etxera—. Gu ta gutarrak saiokoek ere desio ziguten «Olentzerok opari asko ekartzea eta Gabonez asko disfrutatzea», eta aitortu: «Guri dagoeneko ekarri digute oparia: zuek guztiak hor egotea. Zuek zarete gure oparirik handiena!». Zalantza bat daukat, ordea: Gabon garaian, eta kultura musulmanaren eraginez, gainontzeko gutarretatik gehiago urruntzen ari ote da Asim? Oskorri musika banda dagoeneko jubilatuta, snif, Herri txiki kantari pasako digute gaur. Baina Pagadiren graziarekin tapatu nahi arren, betikoa izango da: futbolariak, pilotariak, politikariak, ETBko aurkezleak gargarak egiten, xaramelatan. Ezin galdu orobat urteroko partida-patxanga, larunbatean, Katalunia vs. Euskal Selekzioa. Hemen prozesu soberanista bat abiatzeko modukoa. Ahaztu gabe Goenkale-ren azken atala, 28an, orduan jakingo dugu Boga taberna botako duten —irakurtzean flipatu dut: oraindik zutik zegoen—.\nBaina Gabonak tradizionalki kate batekin lotzen dira, TVErekin. Are orain nagusiki Podemos bozkatu dugula —a, eta erabaki dut: Loteriaren zozketarekin hasten dira Gabonak—. Klasikoen itzulera eta berrikuntza iragarri digute. Felipe VI.ak Gabonak euskaraz ere zoriondu dizkigun bideo batekin. Gaurko gauarekin, Raphael. Ven a mi casa esta Navidad. Ikusi dut halaber Telepasión biziberrituko dutela —auskalo ze erreanimazio teknikarekin—. Inuzentekerien programa hamaika aldiz errepikatua ere botako dute berriz. Bertin Osborneren kontzertu bat. Eta bi euskal herritar ilustrek emango dituzte kanpaikadak: Anne Igartiburuk eta Ramontxu Garciak. Berrikuntza non dagoen? Parkina dezagun momentu batez eztabaida. Gabonak direla, kontxo.


Uberan - Euskal Idazleen Elkartea - Hassanen amorrua euskarara\nYahya Hassanen danimarkarraren lehen poema-liburua argitaratu du Denonartean argitaletxeak, Juan Mari Mendizabalen itzulpenean: Yahya Hassan. Arrakasta handia bildu du hala Danimarkan nola nazioartean Hassanen lan honek. Irudia: Vegard Grøtt\nYahya Hassan deitzen dira biak: autorea eta lehen liburua. Izan ere, Yahya Hassanen beraren esperientziak ditu oinarrian idazlearen lehen poema liburuak. 1995ean jaio zen Hassan, Danimarkako Aarhus hirian, eta 2013an argitaratu zuen orain Denonarteanek euskarara ekarri duena. Sekulako arrakasta bildu zuen Hassanek Danimarkan: 100.000 ale saldu zituen bi hilabetean. Arrakasta berehala zabaldu da inguruko herrialdeetara ere.\nIheslari palestinarren semea da Hassan, eta bere poemetan gogor kritikatu ditu islama, arbasoak eta bere gurasoen belaunaldiko migratzaileak. Literaturarekin ez ezik, rap musikarekin ere badu lotura Hassanek. Amorruz beteriko poemak bildu ditu bere lehen liburu honetan, eta amorru horren isla da ortografia: letra larriz daude idatzirik denak.\nAmu gisa, haurtzaroa\nPoema honexekin abiatzen da liburua, Haurtzaroa izenekoarekin:\nBOST HAUR ILARAN ETA AITA BAT MAKILA BATEKIN\nNEGAR FRANKO ETA PUTZU BAT PIXA\nTXANDAKA LUZATZEN DUGU ESKUA\nHOTS HORI KOLPEAK JOTZEAN\nARREBA ORAIN OIN BATEN\nORAIN BESTEAREN GAINEAN ARI DA SALTOKA\nUR-JAUZI BAT DA PIXA HAREN HANKETAN BEHERA\nLEHENBIZI ESKU BAT AURRERATU GERO BESTEA\nDENBORA GEHIEGI IGAROZ GERO EDONORA DOAZ KOLPEAK\nKOLPE BAT GARRASI BAT ZENBAKI BAT 30 EDO 40 EDO BATZUETAN 50\nETA AZKEN MAKILKADA IPURDIAN ATETIK IRTEN AHALA\nANAIARI SORBALDETATIK HELDU ETA ZUZENDU EGIN DU\nJOTZEN ETA ZENBATZEN JARRAITU DU\nNI LURRERA BEGIRATU ETA NIRE TXANDAREN ZAIN GERATU NAIZ\nAMA PLATERAK HAUSTEN ARI DA ESKAILERETAN\nALDI BEREAN AL JAZEERA TRANSMITITZEN ARI DA\nHONDEAMAKINA HIPERAKTIBOAK ETA GORPUTZ ATAL MINDUAK\nGAZAKO ZERRENDA EGUZKITAN\nBANDERAK ERRE DITUZTE\nSIONISTA BATEK EZ BADU GURE EXISTENTZIA AITORTZEN\nBALDIN ETA EXISTITZEN BAGARA\nBELDURREZ ETA OINAZEZ ZOTINKA HASTEN GARENEAN\nARNASAREN EDO LOGIKAREN BILA ARI GARENEAN\nESKOLAN EZ DIGUTE ARABIERAZ EGITEN UZTEN\nETXEAN EZ DIGUTE DANIERAZ EGITEN UZTEN\nKOLPE BAT GARRASI BAT ZENBAKI BAT


1. Egin oso erraz egiten diren postre goxoak ere badaude, eta mundu osoko menurik garrantzitsuenak dira garai guztietan. Lurrin erakargarria duelako Zapore leuna eta leuna Bat datoz plater mota askorekin Apaindu ederki zure gustuaren edo etxean duzunaren arabera. Haurrek egin dezaketen menua da Gehitu dibertsioa eta goxotasuna oporretan edo astegunetan jarduera sinpleekin. Baina berezia sentitzen da Eta nola egin krepe Menu sinplea den arren Baina eman oroitzapenak behin betiko hunkigarriak diren dimentsio guztietan\n2. Ezagutu menu ezaguneko krepe, krepe (krepe) tarta edo ogi lau gisa hartzen da. Esnearekin, gurinarekin, arrautzekin, azukrearekin nahastutako irinez egindako lehengaiak erabiliz, baina nahi lukeen edonork Irina olioarekin edo gurinarekin frijitzen jarriz egosi arte Horregatik, Pan hitza erantsita dauka Postraren izenaren jatorria da, krepe beroak jaten dira Gosari gisa Edo almibarrarekin apaintzeko Eztia eta fruta Baita txokolatea ere Guk eta familiak gustuko dugun estiloan egin daiteke.\n3. Krexak egiteko osagaiak ia sukalde guztietan edukiko dituzten osagaiak dira, ia erosketa osagarriak. • Gari irina • Azukrea • Gatza • Hornitzeko hautsa • Arrautzak • Banilla zaporea • Gurina\n4. Nola egin krepe Menu dibertigarria eta goxoa • Gari irina, azukrea, gatza, labeko hautsa jarri, bota ontzi batera eta irabiatu osagai guztiak batera. • Arrautza mailukatu eta behiaren esnea bota, bainila zapore pixka bat gehitu. Ondoren, nahastu dena batera homogeneoa izan arte. • Nahastea amaitu denean. Urtu gurina uretan. Epeltzen utzi, gurina gehitu eta nahastu homogeneoa izan arte. Ezarri une bat. • Zartagina laua su ertainean. Zartagina berotzen hasi arte • Zartagina bero egiten hasten denean Gehitu gurin pixka bat.\n5. • Krepeen edertasuna lortzeko, aukeratu zartagin laua. Ondoren itxaron gurina guztiz urtzen den arte. • Hasi krepe nahasketa zartaginaren gainean botatzen. Forma ezaguna biribila da. Nahi duzuna neurtu Edo zartagina duen edonork zartagina gainean jar dezake eta krepe arrautza gehitu. • Irauli buelta. Krepoak marroi argiak izan arte, ederrak. • Antolatu platera, agian, fruta gazi-gozoarekin ipinita, gehitu esnegaina, bota glasea, bota eztia, zerbitzatzeko prest !!\n6. Eguraldi freskoan, krepe gozoak eta goxoa hartu eta trago bat hartu te, kafe edo kakao beroarekin. Giro sinplea sortzen laguntzen du Epela eta ederra izateko Gainera, umeek nahi duten bezala zikindu dezaketen menu bat Baita artea bezalako platerak mugarik gabe apaintzea ere Hotza dela Eman dezagun berotasuna krepeak egiteko modu sinple batekin zure familia zoriontasuna sortzeko !!!


askegunea | Lander Arbelaitz\nHasiera » Honela etiketaturiko artikuluak: "askegunea"\nLau urteko kartzela zigorra berretsi dio Gorenak Alfon gazteari, herri harresia Madrilen?\nPosted in Desobedientzia zibila, Herri mugimenduak\nEspainiako Auzitegi Gorenak “Alfon” gisa ezaguna den Alfonso Fernandez gaztearen aurkako lau urteko kartzela zigorra berretsi du. 2011ko greba orokorrean leherkariak zituela egozten diote. Berak dena ukatu eta guztia muntaia dela salatzen du. Alfonen abokatuek azpimarratu dute fiskaltzak ez duela frogatu akusazioa. Berehala kartzelan aurkeztu behar duela ebatzi dute. Gaztearen kasuaren inguruan babesa antolatzen ari den koordinadorak gaur arratsaldean Vallekaseko San Carlos Borromeo...\nDonostiako AskeGunean parte hartzeagatik 15 hilabeteko kartzela zigorra eskatzen dioten gazteak muntaia salatzen du\nPosted in AskeGunea\nEdurne Martinez altsasuarrari 15 hilabeteko kartzela zigorra eta isuna eskatzen diote Donostiako AskeGunean parte hartzeagatik. “Autoritatearen aurkako atentatua” egozten diote, eta berak erabat ukatzeaz gain, muntaia poliziala dela salatzen du. “Edurnerekin1” ekimena abiatu dute Martinezi babesa adierazteko. 2013ko apirilean Donostiako 9 gazteren inguruan dinamika desobedientea abiatu zen. Segiko kide zirela egotzita, 6 urterako espetxeratze agindua jaso zuten....\nHerri Harresiak webgune berria du: Askegunea.com. Bertan azken urteetan, atxilotze agindua duten herritarren inguruan sortu den mugimendu desobedientearen kasuak bildu dituzte. Izpuran itxialdia egin zuten 8 gazteak, Aurore Martinen kasua, Ekaitz Samaniego gasteiztarra, Oarsoaldeko 5 gazteak, Donostiako AskeGunea, Ondarroako Zubi Harresia, Iruñeko herri harresia eta egun Auzitegi Nazionalean epaitzen ari diren 76 euskal herritarren kasua. Orain arte sortutako informazioa bildu dute, bai herri...\nDonostiako bederatzi auziperatuen inguruan “herri harresia” antolatzeko lanean ari dira\nPosted in AskeGunea, Euskal Herria\nKartzela zigorra daukaten Donostiako bederatzi auziperatuei babesa adierazteko “herri harresia” eraiki nahi dute. Astearte eguerdian egin dute prentsaurrekoa, epaia ez dutela onartzen adierazi dute, eta amaieran zigorrak zekartzaten sententziak publikoki hautsi dituzte. Ondorengo bideoan ikus daiteke hori, baita bertaratutakoek emandako babes mezuak ere. Edozein unetan atxilo ditzaketela jakitun, Askegunea antolatu dute Boulevardean. Egunero muntatu eta jasoko dute, eta...\nkatalunia erc Eskozia erreferenduma referendum escocia snp kazetaritza loialista Euskal Herria belfast ipar irlanda ira bobby sands PKK bds mural stormont askegunea adams brasil cup scotland kurdistan egunerokoa herrialde katalanak independentismoa bakea palestina zibila donostia ciu maputxe derry Maroko preso euskara UVF euskal herria independentzia irlanda iparraldea sahara israel desobedientzia errepublikar